"حەوا بە سنوورەكانەوە"\nحەوا بە سەر و گوێلاكی خوێناوی و جلە دڕاوەكانی بەری لە پشت تەلیسە گەنمەكانی نێو كۆگا ساردەكەدا كەوتووە و بە دم ئازارەكەی نێو زگیەوە دەناڵێنێ. مشكەكان وەك زیخ و خۆڵ لە دار و دیوار دێنە خوارێ و بە كەیفی خۆیان لە سەر تەلیسەكان جریتان دەكەن. بە دەنگی تەقە تەق و كرانەوەی درگا ئاسنەكە گوێیەكانیان قوت دەكەنەوە و هەتا كونەكانیان و ژێر قوژبنەكان گیر نابن. دایكی درگاكە دەكاتەوە و بە خۆ ڕنینەوە بەرەولای دێت و بە سەریدا دەقیژێنێ، دەڵێ: ”تۆ كە هێشتا 20 ساڵت تەواو نەكردووە ئەو كارە چی بوو كە كردت. پزیشكەكە بە باوكتی كوتووە 2 مانگانە. واژۆیان لە باوكت سەندووە كە دەبێ چاوی بە سەرتەوە بێ."\nحەوا بە حاڵێ چاوەكانی دەنوقێنێ و دەگری، دەڵێ: ”بمبوورن”\nدایكی بە سەری دا دەگوڕینێ دەڵێ: '' لە گەڵ كێ بووی؟”\nحەوا داوێنی كراسەكەی دایكی تووند بە پەنجەكانی دەگرێ و دەڵێ: ”ڕەشید بە زۆر لە گەڵم نووست.”\nدایكی بە بیستنی ناوی ڕەشید هەتا هێزی تێدایە شەبڵاغەیەك دەكێشێ بە لاڕوومەتی دا و دەڵێ: ”چۆن دەتوانی بەم شێوەیە بوختان بە كوڕ و پیاوی خەڵكی بكەی ئەو داماوە لەو دەمەی قادری باوكت بەدوایدا ناردووە هاتووە و لە گەڵ ئەو و براكانت لە ژوورێ دانیشتووە، سەد جار سوێندی خوارد كە ئەو كارەی نەكردووە. ئێستاش لە جێی ئەو درۆیانە وا باشە ناوی ئەو ناپیاوەم پێ بلێی هەتا بەرلەوەی كێشەكە لەمە گەورەتر بێ كارێ بكەین.”\nحەوا سەری دەخاتە سەر زەوییە بۆشەكەی كۆگاكە، گەنمەكانی نێو مشتی دەكوشێ و دەڵێ: ”ڕەشید بوو ڕەشید.”\nدایكی هەڵدەستێ و لەچكەكەی سەری توند دەكات و چاوەكانی دەسڕێ و دەڵێ: ”ئیتر لەمە بە دواوە چاوەڕێی هیچت لە من نەبێ من ئیتر مناڵێ بە ناوی حەوام نییە، تێ گەیشتی؟”\nبە ڕاكردن لە كۆگاكە دەچیتە دەرێ و درگاكە بە تاو دادەخات.\nحەوا بیرمەندانە بۆن بە گەنمەكانی نێو مشتی دا دەكات و بیر لە چەن مانگ لەوە پێش دەكاتەوە كە لە گەڵ مەردان و میرانی برای لە خۆشی كڕینی كۆمپاینەكە پێیان لە زەوی نەدەكوت.\nمەردان مژی لە جگەرەكەی دەدا و بە خەیاڵی ئاسوودەوە دەدوا دەیگوت: ”ئیتر لەمە بەدواوە كارەكانمان زوو تەواو دەكەین.”\nمیران دەستی دەكردە ملی حەوا دەیگوت: ”ئۆخەی دادە چیتر پێویست بە دروێنەكردن ناكات باوكم هەموومانی حەساندەوە ."\nحەوا سەیرێكی پەنجەكانی دەستی خۆی دەكرد و لە خۆشیدا دەیگوت: ”ئەرێ وایە لە دڕك دەرهێنانش ڕزگارمان بوو.”\nباوكیان بە بیستنی قسەی مناڵەكان، دەیگوت: ”باشە ئەوندە قوونگران مەبن، ئەم كارەش قورسیی خۆی هەیە دەبێ هەتا جوان لە گەڵی ڕادێن گوێ لە ڕەشید بگرن."\nڕەشید كوڕی یەكێك لە هاوڕێكانی باوكیان بوو كە شارەزایی تەواوی لە سەر ماشێنەكانی وەرزێری هەبوو. بەڵام ماوەیەكی درێژ بوو كە بە قسەی خۆی شۆفێری ماشینە بارهەڵگرەكانی دەكرد.\nمەردان كردیە گاڵتە و گوتی: ”گەر ئەوندە شارەزایە لە بەرچی هاتووە بۆ ئێرە؟”\nمیران گوتی: ”كاكە مەردانم ڕاست دەكات گەر ئەوندە شارەزای لێرە چی دەكەی؟”\nڕەشید گوتی: ”چوونكا كاك قادر هاوڕیی نزیكی باوكمە، دوایەش ئەم ماوەیە كارم نییە لە بەر ئەوەیە.”\nڕەشید 30 ساڵی بوو بەڵام شێوەی ڕوخسار و هەیكەلی گەورەتر لەو شتەی بوو كە خۆی باسی لێ دەكرد. ژن و مناڵی بوو دەیگوت لە بەر كاك قادر نەبوایە هەرگیز نەدەهاتم كەواتە زوو فێر بن چوونكا بیری بنەماڵەكەم دەكەم.”\nمیران چاوێكی لە ڕەشید كرد و گوتی: ”كێشەم نییە كاك مەردان و دادە حەوام فێر بن ئەوە منیش فێر دەكەن، وانییە؟”\nحەوا بزەیەكی كرد و گوتی: ”خەمت نەبێ كاكەی گیان، بەڵێنت دەدەمێ یەكەم كارم ئەوە بێ كە تۆ فێر كەم.”\nڕەشید ئاوڕێكی بۆ كاك قادر دایەوە و گوتی: ”مامە نەمدەزانی دەبێ ئەم خانمەش فێر كەم؟”\nحەوا دووگمەی كراسە پیاوانەكەی داخست و لەبە قامیشەكەی لە سەر كرد و لە پێش هەموویانەوە لە كۆمپاینەكە سەركەوت و ڕاست لە پشت فەرمانەكە دانیشت و گوتی: ”خۆ نابێ لە تەراكتۆر ڕوومادی ئەستەم تر بێ وایە؟”\nڕەشید بە سەرسووڕمانەوە سەیرێكی حەوای كرد و گوتی: ”كەواتە لەگەڵ شۆفێریكی پایە یەكدا كەوتووم”\nمیران قاقا پێكەنی گوتی: ”تۆ هێشتا دادەمت نەدیوە كە چۆن تەراكتۆرەكە لە ملەكە دەهێنێتە خوارێ كاك مەردانم هەرگیز وەك ئەوی پێ ناكرێ، وانییە كاكە؟”\nمەردان فیلتری جگەرەكەی خستە ژێر پێلاوەكانی و گوتی: ”دوایە باسی لێ دەكەین ئێستا بڕۆین بزانین كاك ڕەشید چی دەفرمێ.”\nباوكیان بە دم ڕێككردنی پێچەكەی سەری سەیری حەوای كرد و گوتی: ”شێرە كچەكەی خۆمە لە هەردووكیان ئازاترە.”\nڕەشید لە پشت فەرمانەكە دانیشت. مناڵەكان بە سەرنجەوە سەیری دەست و لاقەكانی ڕەشیدیان دەكرد و گوێیان بۆ قسەكانی شل دەكرد كە چۆن كۆمپاینەكە هەڵدەكات و لێی دەخوڕێ.\nباڵندەكانی نێو گەنمەكان بە دەنگی كۆمپاینەكە لە شەقەی باڵیان دەدا و لە جێگای خۆیان هەڵدەفڕین. مناڵەكان بە تامەزرۆییەوە سەیری گەنمە دووراوەكانیان دەكرد و پەلەیان بوو كە زوو خۆیان لە پشت فەرمانەكە دابنیشن. ڕەشید بە دەنگی بەرزەوە دەدوا و شتە پێویستەكانی پێیان دەكوت. جار حەوا ترەیلی گەنمەكانی بەتاڵ دەكرد جاریش مەردان. بەڵام ئەو كاتانەی كە كۆمپاینەكە تووشی كێشە دەهات میران ڕووحی دەهاتە بەر لوتی و بە وەڕەزییەوە خۆی دەدا بە سەر كڵۆشەكان دا و دەیگوت: ”خۆتان دەزانن دەبێ چاكی كەنەوە من چیتر حەوسەلەی درۆنە كردنم نەماوە.”\nئەوندەی پێ نەچوو كە ئەمجار لە جێگاكەی ڕەشید حەوا دادەنیشت و كۆمپاینەكەی چەشنی با لە نێو كێڵگە گەنمەكاندا لێ دەخوڕی، بۆنی گەنمە تازە دووراوەكان ئاوێتەی كزە بایەكە دەبوو. لە خۆشی دا لە ژێر كڵاوە قامیشەكەی سەری چاوی لە مەردان دادەگرت و دەیگوڕاند: ”بۆنی دەبیسی؟”\nمەردان بە بزەوە سەیرێكی ڕیزە دووراوەكەی دەكرد و دەیگوت: ”هیچمان نەهێشت”\nڕەشید جارو بارە بە پێوە دەوێستا و دەستی دەخستە سەر شانی حەوا و بە دەنگی بەرزەوە دەدوا و بە دستەكەی تری نێو كێڵگەكەی نیشان دەدا. بەڵام لەو فڕكە فڕكە و غارە غارەدا حەوا هەموو قسەكانی ندەبیست بەڵام بۆ ئەوەی شتێكی كوتبێ و گەمژە دەرنەكەوتبێ بە بزەوە دەیگوت: ”بەڵێ، بەڵێ وایە.”\nوەرزێڕەكانی تەنیشتیان بە بینینی حەوا بە باوكیان دەكوت: ”زۆر باشە، زۆر باشە.”\nباوكیان بە دەركەوتنی كۆمپاینەكە لە نێو كێڵگەگە دەستیانی بۆ هەڵدەهێنا و ماندوو نەبینییانی لێ دەكرد یان ئەو كاتانەی هەمووی ئەندامەكانی بنەماڵە لە سەر سفرەكە كۆدەبوونەوە بە دڵخۆشیەوە باسی حەوای بۆ ژنەكەی دەگێڕاوە دەیگوت: ”لە هەر دووكیان ئازاترە.”\nڕەشید بە قۆشمەییەوە چاوێكی لە حەوا دادەگرت و دەیگوت: ”حەوایە ئیتر."\nحەوا بە بزەوە دستی لە ملی باوكی دەكرد و دەیگوت: ”من كچی باوكی خۆمم."\nدایكی بە مۆنەوە لەم دیمەنانەی دەڕوانی و دەیگوت: ”تۆ بەم كارەت كچەكەت لە خۆی دوور كردووەتەوە .ئەو كچە لە جێی ئەوەی بە كارەكانی ماڵێ خریك بێ چەشنی كوڕەكان هەڵسووكەوت دەكات. بەڵام منیش مرۆڤم بە تەنیا هیچم بۆ جێ بە جی نابێ.”\nباوكی بە بیستنی ئەم دەردە دڵە كۆنانە بە لایەنگری لە ئەو دەنگی هەڵدەبڕی: ”تۆ خەمی كاری ماڵێتە یان لەوە دەترسی بە قسەكانی بەر درگە نەگەی ؟”\nحەوا دەپەڕیە نێو قسەكانیان و دەیگوت: ”باشە شەڕو كێشەی ناوێ خۆم قاپەكان دەشۆم.”دوایە دەیگوت: ”بەڵێنم بە كچەكانی هاوڕیم داوە فێری تەراكتۆر لێخوڕینیان كەم.”\nڕەشید چاوێكی لە مەردان دادەگرت و بە گاڵتەوە دەیگوت: '' حەتمەن دەبێ ناوی خۆشیان حەوا بنێن هەتا وەك تۆ بوێر بن و بتوانن فێر بن.”\nهەموویان قاقا پێدەكەنین.\nمەردان و میران لە دم درگەی كۆگاكە ڕادەوێستن و چاوەڕیی باوكیان دەكەن. باوكیان بە تفەنگە ڕاوەكەی لە پێش ڕەشیدەوە هەنگاو دەنێ. لە ڕووخسارە تاو سووتاوەكەی جگە لە قین و تووڕەیی هیچ بە دەرناكەوێ. مەردان و میران سەیری تفەنگەكەی دەستی دەكەن و دەزانن جگە لە زستانان یان كاتەكانی پێویست لە شوینەكەی خۆی دەری ناهێنێ. باوكیان ئەڵقەڕێزی درگەكە دەكاتەوە و ئەوانیش بە دوای دا دەچنە ژوورێ و درگەكە بە هێواشی دادەخەن. خرمە خرمی مشكەكان لە بنمیچەكەوە دەبیسرێ كە بە تاو خۆیان حەشار دەدەن.\nڕەشید بۆ ساتێ بە بینینی سەروگوێلاكە خوێناویەكەی حەوا لە سەر جێگای خۆی مەق دەمێنێ و بێ دەنگ سەیری دەكات. بەڵام دوایە بە خۆیدا دێتەوە و لێی دەچیتە پێشێ. پڕ بە كۆگاكە دەنگی هەڵدەبڕی، دەڵی: ”سپاس حەوا خانم بەڕاستی سپاس. ئەوە لە جێی دەست خۆشی بوو؟\nئاخر من چۆن دەتوانم كاری وا لە گەڵ ژن و مناڵەكەم دا كەم، ها ؟”\nڕەشید دڵی پڕ دەبێ لێوەكانی دەلەرزن و زۆر بە ڕاحەتی دەگری و دەڵێ: ”لە بەر باوكم نەبوایە هەرگیز بۆ ئەم كاول بووە نەدەهاتم هەمووی بە هۆی ئێوە بوو”.\nقادری باوكی بێدەنگ و عەسەبی لە تەنیشتیەوە چۆك دادەخات.\nدوای دوورینەوەی گەنمەكان و تەواو بوونی كاری كێڵگەكان مناڵەكان بڕیاریان دا كە خواردنەوە بكرن و پێكەوە خۆش بن. میران و ڕەشید چەشنی مناڵە هاروهاجەكان ڕۆیشتبوون لە باخەكەی پشتیانەوە پڕ نایلۆنێكی زل سێو و هەڵووژە و هەرمێی كاڵ تورش و تاڵیان دزی بوو كە خواردنیان ددانی ئاڵ دەكردەوە .\nحەوا بە زەمبیلی ئەسرانەوە بۆلایان دەهات. بە پێچەوانەی ڕۆژانی پێشوو جل و بەرگە پیاوانەكەی دەرهێنابوو و بڵووزێكی دووگمە داری عەترەنگی و داوێنیكی كلۆشی گوڵداری پۆشابوو. پەتی كڵاو قامیشەكەی شل كردبوو و بە پەلە هەنگاوی دەنا.\nمیران و ڕەشید لە ژێر سێبەری كۆمپاینەكە دانیشتبوون ونایلۆنی میوەكانیان لە بەر دمی خۆیان ئاواڵە كردبوو، بە قریشقە قەیشقەوە پێدەكەنین.\nحەوا ماندوو زەمبیلی نان و چایەكەی دانا و گوتی: ”ئەمە چییە؟”\nمیران بە بزەوە سەیری كرد و گوتی: ”مەترسە كەس پێمانی نەزانی.”\nڕەشید دەستی بە نایلۆنەكەدا كرد و هەرمێیەكی دەرهێنا، بۆ دمی برد و بە چێژەوە دایكرۆشاند، گوتی: ”شتی دزی و قەدەغە بەتام تر لە شتەكانی ترە، ئەسڵەن شتێكی ترە تۆش گەر حەز دەكەی تاقی كەوە.”\nمیران قاقا پێكەنی و دوا بە دوای ئەو بەر بووە خواردن. ئەوندەی پێ نەچوو مەردانیش بە دوو نایلۆنی پڕەوە هات، خواردنەوە و مەزەی كریبوو، گوتی: ”جەژن بە سارد و سڕییەوە نابێ.”\nحەوا بە بینینی شووشەكەی دەستی مەردان، گوتی: ”باوكم بزانێ توورە دەبێ.”\nمەردان لە تەنیشت میران و ڕەشید دانیشت و بە دم كردنەوەی نایلۆنی مەزەكان، گوتی: ”هەركاتێ هات بۆ خۆمان وڵامی دەدەینەوە.”\nمیران چەشنی كەسیكی برسی پەڕییە سەر زەمبیلەكە و سێ ئیسكانی دەرهێنا، گوتی: ”دەی كاكە هەتا نەهاتووە با دەست پێ بكەین."\nمەردان سەری شووشەكەی كردەوە و بە دم بزە كردنەوە پەیكەكانی تێكرد. كوڕەكان هەر سێكیان پێكەوە پیكەكانیان لە یەك دا و بەرزیان كردەوە. مەردان و ڕەشید پیكەكەیان بە تەكانێ خواردەوە. بەڵام میران بە پێچەوانەی جۆش و خرۆشەكەی سەرەتای بە دوو دڵیەوە سەیری ئیسكانەكەی خۆی كرد و ترسا.\nڕەشید سەیرێكی كرد و گوتی: ”پیاو ئەو پیاوەیە بێ دوودڵی بیخواتەوە.”\nمەردان ئیسكانێكی تر بۆ خۆی تی كرد و گوتی: ”سەیری من كە ئاوا.”\nمیران كە لە گاڵتەكانی ئەو دووانە هەستی بە شەرمەزاری دەكرد چاوەكانی تووند قوچاند و هەتا دوا تنۆكی خواردەوە. تامی تاڵی مەشرووبەكە دڵی بە یەك دا هێنا و بەر بووە كۆخە كۆخ. بۆ ساتێ هەستی كرد هەناوی سووتا و دڵی كون كون بوو. ڕەشید خێرا تۆزێ لە مەزەكەی كرد بە دمی دا و گوتی: ”بیخۆوە حاڵت باش دەكات.”\nمێران گوێڕایەڵانە بەربووە خوارن و حەزی نەدەكرد كەس بە دڵ بەیەكا هاتنەكەی بزانێ.\nحەوا لە تەنیشتیان دانیشتبوو و سێوێ لە سێوە دزیوەكانی بە دەستەوە گرتبوو و جار و بارە بە ددانەكانی دایدەڕوشاند و چاوێكی لە برا بچووكەكەی دەكرد و دەیگوت: ”باشە ئێوە دەیخۆنەوە بیخۆن بەڵام تكایە بە میرانی مەدەن باوكم بزانێ شەڕتان لە گەڵ دەكات.”\nمیران كە بە خواردنی مەزەكان تۆزێ لە تاڵی سەر زاری نەمابوو چاوێكی لە مەردان دا گرت، گوتی: ”ئێستا باوكمان لە نێو گەنمەكانی كۆگاكە پاڵكەوتووە و بیر لە فرۆشتنەكەی دەكاتەوە."\nمەردان دستی نایە سەر شانی ڕەشید و گوتی: ”كاك ڕەشید لە بیرت نەچی ئەمە بۆ باوكم بگێڕینەوە.”\nڕەشید ئاوڕێكی لە حەوا داوە و گوتی: ”چاو ڕەش لە بەر چی نایەیتە پێشێ؟”\nحەوا سەیرێكیانی كرد و گوتی: ”خێراكەن ئێستا باوكم دێ.”\nمیران بە دم خواردنەوەی پیكێكی تر مەستانە دەنگی هەڵبری گوتی: ”با بێت”\nمەردان پیك لە دوای پیك دەیخواردەوە و بۆ ئەوانیشی تێ دەكرد. ڕەشید بە خۆشی ئەوان دەیخواردەوە ئەوانیش بە خۆشی ئەو .\nدەمەو ئێوارە بوو حەوا هەستا بڕوات، ڕەشید گوتی: ”ڕاوێستە منیش دێم.”\nمیران لە ناكاو بەر بووە ڕشانەوە ودەستی كردە گریان و لە جێگای خۆی درێژ بوو. حەوا بە تووڕە بوونەوە سەیری مەردانی كرد و گوتی: ”نەمكوت بەمی مەدە ئێستا بەم حاڵەوە چۆن بۆ ماڵێی دێنەوە ؟”\nڕەشید دەستی حەوای گرت و گوتی: ”كێشە نییە وردە وردە چاك دەبێتەوە كار لە پیاوان دەقەومێ.”\nحەوا سەیرێكی ڕەشیدی كرد كە بە پێوە مەلەقی لێ دەدا و بە ئەستەم دەیتوانی بەر خۆی بگرێ بۆ ئەوەی لە نێو كلۆشەكاندا نەكەوێ دەستی گرت و گوتی: ”دەبێ پەلە كەین خەریكە درانگ دەبێ ماڵێ چاوەڕێمانن.”\nشنە بایەكە لە ژێر كڵاوەكەیەوە یاری بە پرچی حەوا دەكرد و پەرێشانی دەكرد. كێڵگە نەدووراوەكان بە بایە فێنكەكە خشپە خشپ دەشنانەوە و كەشێكی تایبەتیان بە ئێوارەكە دەدا. ڕەشید بە ئەنقەست لەبە قامیشەكەی لە سەر حەوا كردەوە و فرێی دایە نێو گەنمەكان و مەستانە پێكەنی .\nحەوا بە تووڕە بوونەوە دەستی ڕەشیدی بەر داو بە دوای كڵاوەكەی دا ڕۆیشتە نێو گەنمەكان و گوتی: ”مەگەر شێت بووی ؟”\nڕەشید بە لەتردانەوە كەوتە دوای حەوا و تووند باسكی گرت، گوتی: ”ئۆف لە تۆ حەوا ئۆڤ.”\nهەناسە ئەلكۆلاویەكەی ڕەشید ئاوێتەی هەوا دەبوو و بەر ڕووخساری ئەو دەكەوت. حەوا هەستی بە شتیكی نامۆ و ترسێنەر لە چاوەكانی ڕەشیددا كرد خێرا كڵاوەكەی هەڵگرتەوە و گوتی: ”خەریكە درانگ دەبێ، دەی با بڕۆین.”\nڕەشید دەستی لە قەدی حەوا ئاڵاند و بە چرپەوە گوتی: ”پەلەی چیتە هەر دەڕۆینەوە ."\nحەوا تەكانێكی لە خۆی دا و گوتی: ”تۆ مەستی قسە دەپەڕینی.”\nڕەشید قاقا پێكەنی و گوتی: ”ئەرێ مەستم ... مەس ... مەستی چاوە هەنگوینییەكانی تۆم حەوا!”\nحەوا هەنگاوێ بۆ دواوە گەڕاوە، ویستی باسكی لە دەستی رەشید دەرباز كات بەڵام پای خزی و كەوت بە سەر گەنمە پەڕیوەكان دا. ڕەشیدیش چەشنی داریك بڕابێتەوە تڵپ بە سەری دا كەوت و وەك ڕاوچییەكی ماندوو و برسی دەستەكانی گرت و قاچەكانی لە نێوان قاچەاكانی ئەو نا .هەتا دەهات سیخە سیخی هەناسی ناڕێك و بەسام دەبوو. حەوا چەشنی ئەو باڵندە بە داو كەوتووانە كە لە گەڵ براكانی ڕاویان دەكرد بە داوەوە ببوو و جگە لە پەلەقژەی بێ ئاكام هیچی پێ نەدەكرا. خشپە خشپی با لە نێو گەنمەكان مێروولەی بە جەستە نیمچە ڕووتە ئارەقاویەكەی دەكرد. ڕووخساری ڕەشید ئارەقیان لێ دەتكا و بە لێوەكانی جار تووند لێوەكانی دەمژی یان قەپاڵی لە بنا ملی دەگرت. بە دەستەپان و پۆڕەكانی دووگمەكانی بلوزەكەی پچڕاند و سنگ و بەرۆكی بە دەرخست. ئاسمانەكەی ژوور سەریان بەرەو تاریكی دەچوو و كەس دیار نەبوو. حەوا ماندوو و بریندار لە هەیبەت ئازارەكانی جەستەی و هەناوی پەنجەی لە چڵی گەنمەكان گیر دەكرد و دەیقیژاند. بەڵام قیژەكەی بێ ئەوەی كەس بیبیسێ ئاوێتەی سیخە سیخی هەناسەی ڕاوچییەكەی كەوا خەریك بوو خۆی لە جەستەی ئەودا تێر دەكرد دەبوو و لە قووڵایی هەناوی دا قەتیس دەما.\nحەوا گەنمەكانی نێو مشتی فڕێ دەداتە نێو كۆگاكە و بۆ چەندەمین جار بە دم گریان و ئازارەوە دەڵێ: ”من بێ تاوانم، من بێ تاوانم.”\nباوكی بێ ئەوەی شتێك بڵێ هەروا سەیری دەكات و ڕوومەتی خۆی بە لوولەی تفەنگەكەوە دەنێ .\nمەردان سەیری باوكی دەكات و دەڵێ: '' باوكە خەریك چی ؟”\nمیران سەیرێكی حەوا دەكات و دەڵێ: ”ناوی ئەو ناپیاوە بڵێ و هەموو شتێك تەوا كە.”\nباوكیان پەنجەی لە سەر پلە پتكەی تفەنگەكەی دەنێ و لوولەی تفەنگەكە لە نێو چاوی حەوا دەگرێ، بەڵام بێ ئەوەی بی تەقێنێ دەیهێنێتە خوارێ. چیتر سۆز و مێهرەبانی جاران لە ڕووخساری باوكی دەرناكەوێ. ئاگر لە چاوەكانی دەبارێ و بە ئەستەم دەتوانێ بدوێ. دڵێ: ”لە بەر ئەو واژۆیەی نەخۆشخانەكە نەبوایە لە مێژ بوو كۆتایم بەم ئابڕووچوونە هێنابوو.”\nڕووی دمی دەكاتە مەردان و میران و ڕەشید، دەڵێ: ”لە بەر چاومی ون كەن”\nحەوا بە دوای باوكی دا دەگری: ”باوكە تكایە.”\nڕەشید دەپەڕیتە سەری و بە لەچكەكەی ملی دمی دەبەستێ و دەڵێ: ”مامەی گیان خەمت نەبێ كوڕەكانیش لە گەڵ خۆم دەبەم هەتا دڵنیا بی.”\nمەردان و میران حەوا هەڵدەگرن و بێ ئەوی دەنگی لیوەی بێ یا كەسێ ئاگای لێیان بێ لە كۆگاكە دەیهێنە دەرێ و چەشنی تەرمێ هەتا نێو نەیسان بارێ كە هی ڕەشید گیری ناكەن.\nڕووخساری شكاوەكەی بە شنەی ئێوارە پایزەكە دەكولێتەوە و تەزوو بە جەستەی دا دێ. مەردان و میران لە دوای نەیسان بارەكە دەست و لاقی دەبەستن و درگەی نەیسانەكەی لە سەردادەخەن. ڕەشید لە پشت فەرمانەكە دادەنیشی و دەڵێ: ”دەبێ زووكەین”\nكوڕەكان لە تەنیشت یەكەوە دادەنیشن و ڕەشید ماشێنەكە گاز دەدا و بە پەلە لێی دەخوڕێ.\nئازارەكەی هەناوی بە هەڵبەز دابەزی ماشێنەكە هەتا دێت زیاتر دەبێ. پەنجەی لە سكی گیر دەكات و بە بێزاریەوە بیر لە تووخمەكەی نێوی دەكاتەوە كە نەخوازراوانە خۆی پێوە گرێ داوە. نەیسانەكە لە ئیسفاڵتەكان و ڕێكا خواروخێچەكان و هەورازەكان سەردەكەوێ. دوای چەن كاتژمێرێ بە تەقەی كرانەوەی درگەی نەیسانەكە چاوەكانی دەكاتەوە. میران دەبینێ دێتە سەر و وەك ئەوەی لە گەڵ بارمتەیەك دا بدوێ و دەڵێ: ”دەی هەستە زووبە گەیشتین.”\nئەستێرەكان بە فراوانی ئاسمان دەچریوێن و بە ئەنقەست چاو دادەگرن. بایەكی سارد دێ. ڕەشید درگەی دوای نەیسانەكە دەگرێ، دەڵێ: ”دەی میران خێراكە ئێستا كاتی ساوە ساو نییە.”\nمیران باسكی دەگرێ و هەڵی دەستێنێتەوە و بۆ دەرێی دەبات. مەردان دێتە یارمەتیان و داوێنی كراسەكەی بۆ كۆ دەكاتەوە .\nلاقەكانی حەوا بە هۆی عەدرە ئاسنە ساردەكەی نەیسانەكە سڕ بوون و بە ئەستەم دەتوانێ جەستەی بجولێنێ و بە پێوە ڕاوێستێ. بە گومانەوە سەیری شاخ و كێوە تاریكەكانی تەنیشتیان دەكات.\nڕەشید لەچكەكە لە بەر دمی لادەبات و دەڵێ: ”لێرە بە دواوە سنوورە بۆ كوێ دەچی بچۆ"\nمیران سەیریكی حەوا دەكات و دەڵێ: ”تكایە بڕۆ !”\nڕەشید بۆ پشت فەرمانەكە دەگەڕێتەوە و دەڵێ: ”ئەمەش لەوە، وەرن با بڕۆین”\nمەردان دەستی میران دەگرێ و دەڵێ: ”با بڕۆین”\nحەوا دەگری، دەستەكانی لە بەر چاوەكانی دەنێ و بێ ئەوەی شتێك بڵێ لە بەر خۆیەوە هەنیسك دەدا\nمیران و مەردان بێ گوتنی هیچ وشەیەك سوار دەبن و درگەكە تەپ پێوە دەدەن.\nحەوا بە دەنگی نەیسانەكە سەری هەڵدەبڕی و هەڵدەستێ. چاوەكانی لە تیشكی گڵۆپەكانی دواوە تڕاویلكە دەكەن. نەیسانەكە لە ڕێگا پێچەڵاوپێچە تەختە بەردەكە دەگەڕێتەوە و دەڕوات .حەوا بە پێی پەتی و لەشە شكاوەكەیەوە لە ژێر تریفەی ساردی ئەستێرەكاندا بە دوایاندا ڕادەكات. هەر دەڕوا و دەكەوێ هەر ...\nهەشتی مارس، تفتیی خوێن و هاوارە پەنگخواردووەکان\nبمسڕنەوە لەسەر لاپەڕەکانتان تکایە!\nکوشتنی ژنان لەسەر هیچ و بۆ هیچ\nبە ئیزنی ڕووناکیت دەدوێم\nبۆچی من فێمێنیستم؟


ئەحمەد ئەسەدی بۆ عێراقییە: سەرۆك وەزیرانی ڕاسپێردرو بەرنامەیەكی شیكاری پێییە بۆ حكومەت وناتوانین بگەڕێینەوە بۆ پشكپشكێنە\nالسبت 06 تشرين أول 2018 - 10:25\nئەحمەد ئەسەدی سەركردەی هاوپەیمانی بینا ڕۆژی هەینی ڕایگەیاند: عادل عەبدول مەهدی سەرۆك وەزیرانی ڕاسپێردراو بەرنامەیەكی شیكاری و گشتگیری پێیە بۆ بەرنامەی حكومی، وتیشی ناتوانین بگەڕێینەوە بۆ پشكپشكێنە.\nئەسەدی لە دیدارێكی تەلەفزیۆنیدا لە كەناڵی عێراقییە (imn) ڕایگەیاند: عادل عەبدول مەهدی سەرۆك وەزیری ڕاسپێردراو بەرنامەیەكی شیكاری و گشتگیری پێیە بۆ حكومەت و لەگەڵ لایەن و هاوپەیمانییە سیاسیەكان تاوتۆێی كردوە.\nوتیشی: هاوسەنگی سیاسی واتا بەشداری هەمووان نییە لە حكومەت بەڵكو بەشداری هەمەجۆری عێراقییە و تەئكیدیكردەوە نابێت ڕازی بین بەگەڕانەوەی پشكپشكێنە چونكە دەبێتە واتای نەبونی توانای حكومەتی داهاتوو بۆ لێپرسینەوە.\n1.جربا:دەنگدانمان بەکابینەکەی عەلاوی بەندە بەجێ بەجێ کردنی داواکاریە رەواکانمان\n2.فه‌یاز:ئه‌ركم به‌رگرى كردنه له حه‌شدى شه‌عبى له‌چوارچێوه‌ى ده‌وڵه‌ت\n3.هاوپه‌یمانى فه‌تح:زۆربه‌ى وه‌زیره پاڵێوراوه‌كان جێى مشتومڕن\n4.نوجه‌یفى :به‌شدارى دانیشتنى سبه‌ى ده‌كه‌ین وده‌نگیش له‌سه‌ر حكومه‌ت ده‌ده‌ین


میدیای گروپە شیعەكان موشەكەكانی هەولێر دەداتە پاڵ لایەنێكی كوردی\n’گوێدرێژى بۆمبڕێژکراو’ شێوازێکى نوێى داعش بۆ تیرۆرکردنى نەیارەکانى\nموشەکێک لەناو خاکى ئێران کەوتە خوارەوە\nهێزێکى تایبەتى عێراق بەر لە کردنەوەى گەیشتنە دەروازەیەکى سنورى\nڕاگەیەندراوى ئۆپراسیۆنەکانى حەشدى شەعبى لەدواى تاوانبارکردنیان بە بۆردومانکردنى هەولێر\nحەشدى شەعبى: ئەو شوێنەى موشەکەکانى لێوە ئاراستە کراوە ناوچەیەکى هاوبەشى نێوان ئێمە و سوپای\nوەزيرى دارايى عێراق لەسەر تۆمەتێكى گەندەڵى وەڵامى كەناڵێكى ڕاگەياندن دەداتەوە\nتوشبوانى كۆرۆنا لە جيهاندا 34 مليۆنى تێپەڕاند\nفەرماندەیى ئۆپراسیۆنە هاوبەشەکان راگەیەندراوێکى لەبارەى هێرشەکەى سەر هەولێر بڵاوکردەوە\nمەسرور بارزانى لەبارەى هێرشەکانى ئەمشەو بۆ سەر هەولێر: بەتوندى وەڵام دەدەینەوە\nلێدوانى حزبى ديموكرات لەبارەى تەقینەوەى موشەکەکان لە نزیک بارەگاکانیان\nڕونکردنەوەى فڕۆکەخانەى نێودەوڵەتى هەولێر لەبارەى ڕاگرتنى گەشتەکانى\nوەزارەتى ناوخۆى هەرێم شوێنى ئاڕاستەکردنى موشەکەکانى ئەمشەوى ئاشکرا کرد\nلێدوانى بەرپرسێکى پارتى لەبارەى تەقینەوەکانى ئەمشەوى هەولێر\n’ لەبەر تیشکى خۆر و پلەى گەرمى بەرز، دەگوێزرایەوە’\n2020.08.03 - 14:32\nراگەیاندنى قایمقامیەتى سلێمانى راگەیەندراوێکى لەبارەى دەستبەسەرداگرتنى بارهەڵگرێکى ئاوى لە دەبەنراو بڵاوکردەوە کە لەبەر تیشکى خۆر و پلەى گەرمى بەرز، دەگوێزرایەوە.\nلە راگەیەندراوەکەى قایمقامیەتى سلێمانیدا لەسەر زارى، له‌شكر حه‌مید، سه‌رۆكی لیژنه هاوبه‌شه‌كانی قائیمقامیه‌تی سلێمانی ئاماژە بەوە کراوە، به‌هۆی پابه‌ندنه‌بون به مه‌رج و رێنماییه‌كانی كاركردن و گواستنه‌وه‌ی ئاوی له ده‌به‌نراو له‌به‌ر تشیكی خۆر و پله‌ی گه‌رمی به‌رز، لیژنه‌كانی قائیمقامیه‌ت ده‌ستیان به‌سه‌ر بارهه‌ڵگرێكدا گرتوه كه (65) كێس ئاوی بۆ بازاڕ گواستوه‌ته‌وه.\nبەگوێرەى راگەیەندراوەکە، سەرۆکى لیژنە هاوبەشەکانى قایمقامیەت وتویەتى " نابێت ئاوی له‌ده‌به‌نراو له شوێنی گه‌رم و به‌رتیشكی خۆر عه‌مبار بكرێت یان بگوازرێته‌وه، چونكه به‌هۆی كارلێكی كیمیاییه‌وه ئاوی ناو ده‌به پلاستیكه‌كان ده‌بێته هۆكارى كه‌مبونه‌وه‌ی به‌رگری له‌ش و زیان به‌ته‌ندروستی مرۆڤ ده‌گه‌یه‌نێت، به‌رزبونه‌وه‌ی پله‌ی گه‌رمی بۆ (25) پله‌ی سه‌دی، به‌شێكی پلاستیكه‌كه له‌گه‌ڵ ئاوه‌كه كارلێك ده‌كات ده‌بێته هۆكاری سه‌ره‌كی بۆ توشبون به‌نه‌خۆشی شێرپه‌نجه‌و تێكچونی هۆرمۆنه‌كان به‌تایبه‌ت له‌خانماندا".\nبەوتەى لەشکر حەمید، پێش ئه‌وه‌ی ئاو بكرێته ناو ده‌به پلاستیكه‌كان ماده‌ی ئۆزۆن (O3) بۆ خاوێنكردنه‌وه به‌كارده‌هێنرێت له‌بری كلۆر، له‌كاتی به‌ركه‌وتنی ئۆزۆنه‌كه به‌تیشكی خۆر، ماده‌كه شیده‌بێته‌وه بۆ (O2) له‌گه‌ڵ ئۆكسجینێكی چالاك، (O2) به‌بێ كێشه له‌گه‌ڵ ئاو تێكه‌ڵده‌بێت، به‌ڵام مانه‌وه‌ی یه‌ك ئۆكسجین و به‌ركه‌وتنی به‌تیشكی خۆر، له‌ش توشی نه‌مانی به‌رگری ده‌كات.\nرونیشیکردەوە، پێشتر سه‌رجه‌م كارگه‌كانی ئاو، ماركێت، دوكانداران و فرۆشیاران ئاگاداركراونه‌ته‌وه نابێت شوێنی گه‌رم و به‌رتیشكی خۆر بۆ گواستنه‌وه و عه‌مباركردنی ئاوی له‌ده‌به‌نراو به‌كاربهێنن، پێویسته بارهه‌ڵگره‌كان داپۆشراوبن ئاوه له‌ده‌به‌رنراوه‌كان دوربن له تیشكی خۆر هه‌روه‌ها شوێنی فێنكیش بۆ عه‌مبار دابین بكه‌ن، به‌پێچه‌وانه‌وه لیژنه‌كانی قائیمقامیه‌تی سلێمانی به‌هاوكاری به‌ڕێوه‌به‌رایه‌تی هاتوچۆ و لایه‌نه په‌یوه‌ندیداره‌كانی دیكه سه‌رپێچیكاران روبه‌ڕوی رێكاری یاسایی توند ده‌كاته‌وه.\nجەختیشیکردەوە، به‌فه‌رمانی قائیمقامی سلێمانی ده‌ست به‌سه‌ر بارهه‌ڵگره‌كه‌دا گیراوه و سه‌رجه‌م كێسه ئاوه له‌ده‌به‌ر نراوه‌كه له‌ناوده‌برێت و خاوەنه‌كه‌شی روبه‌ڕوی رێكاری یاسایی ده‌كرێته‌وه.\nداواشى لە هاووڵاتیان کرد له‌كاتی هه‌بون و به‌دیدكردنی ئاوی له‌ده‌به‌نراو له شوێنی گه‌رم و به‌رتیشكی خۆر، له‌رێی ژماره (07708677777) یان لاپه‌ڕه‌ی تایبه‌تی (قائیمقامیه‌تی سلێمانی) له‌تۆڕی كۆمه‌ڵایه‌تی فه‌یسبوك لیژنه هاوبه‌شه‌كانی قائیمقامیه‌تی سلێمانی ئاگاردار بكه‌نه‌وه بۆ گرتنه‌به‌ری رێكاری پێویست به‌رامبه‌ر سه‌رپێچیكاران.\nسلێمانی؛ دەستبەسەر کۆمەڵێک دەرمانی ناتەندروستتدا گیرا کە لەڕێگەی ئۆنڵاینەوە دەفرۆشرێن\n2020.07.30 - 18:20\nوێنە؛ لە سلێمانی ده‌ست به‌سه‌ر ژماره‌یه‌ك ئاژه‌ڵی سه‌ربڕدراودا گیرا کە شیاوی خواردن نەبوون\n2020.07.31 - 16:34\nگەنجێك بۆ ماوەی 30 كاتژمێر دوای تەقینەوەكەی بەیروت لەئاوی دەریاكەدا دەمێنێتەوە\n2020.08.06 - 15:35\nسەرچاوە ئاوییەكان: بۆ چارەسەركردنی پرسی ئاو لەگەڵ توركیادا كارتی بەهێزمان بەدەستەوەیە\n2020.07.30 - 14:21\nکێشەى موچەى فەرمانبەرانی بەنداو و کۆگاکانی ئاوی هەرێم ’’چارەسەر بوو’’\n2020.07.26 - 08:49\nچوار جۆر دراو لە ڕۆژهەڵاتى ناوەڕاست بەرامبەر دۆلار هاڕەيان كردوە\n2020.09.30 - 18:42\n2020.09.30 - 21:15\nسێ موشەک لە ناوچەیەکى نزیک شارى هەولێر کەوتە خوارەوە و بەهۆیەوە ئاگر کەوتۆتەوە\n2020.09.30 - 18:05\nبەرپرسێكی پێشووی یەكێتی كتێبێكی بەڵگەنامەیی لەسەر شەڕی ناوخۆ بڵاو دەكاتەوە\n2020.09.30 - 22:31\n2020.09.30 - 20:28\nگۆڕانکارى لە دەرکردنى پاسپۆرتدا دەکرێت ’بەڕێوەبەرى گشتى رونکردنەوە دەدات’


زایینی: ٢٠-١١-٢٠١٤ - هەتاوی: ١٣٩٣/٠٨/٢٩ - ٠٩:٠٩ تاران قه‌باره‌ی فۆنت:\nلە چەند رۆژی رابردوودا راگەیاندنەكانی رێژیمی كۆماری ئیسلامی بڵاویان كردەوە كە لە ئۆستانەكانی سنە و كرماشان كۆنگرەیەك دەبەستن لەژێر ناوی كۆنگرەی "پێشمەرگەی موسڵمان". بیرۆكەی ناوی "پێشمەرگەی موسڵمان" لە كوێڕا هاتووە و ئامانجی رێژیم لەم هەوڵە چەواشەكارانەیە چییە؟\nئەم بابەتە جیا لەو باسانە، دەپرژێتە سەر هۆكاری دامەزران و هاتنە ئارای چەمكی چەواشەكارانەی "پێشمەرگەی موسڵمان" و هەروەها پیلانگێڕییەكانی رێژیم بۆ دابەزاندن و كەمكردنەوەی ئاستی راستەقینەی شوناسی پێشمەرگەی كوردستان و پیرۆزی و خۆبەشی ئەو هێزە گیانفیدایەی كوردستان.\nپاش شۆڕشی گەلانی ئێران و هاتنە سەركاری كۆماری ئیسلامی، كۆمەڵێك لە كوردە موسڵمانەكان بە بیر و بۆچوونی وەهابی و ئێخوانی و ... هتد، دەستیان بە تێكۆشان كرد، لە سەرەوەی هەموویان "كاك ئەحمەد موفتی زادە" هەڵگری بیری شۆرای شەمس و تەنانەت بە مەبەستی سەرنج راكێشانی كۆماری ئیسلامی بۆ لای بیرو بۆچوونی ناوبراو، كۆمەڵێك لەو كەسانەی كە چەكی كۆماری ئیسلامییان لە شان كرد و مووچەخۆری كۆماری ئیسلامی و لە بواری بیرو بۆچوونی ئیسلامییەوە لە ئاغای موفتی زادە نزیك بوون لە دەوری خۆی كۆ كردنەوە بە ناوی پێشمەرگەی موسڵمان ناوی دەبردن. ئەوە لە حاڵێك دایە كۆماری ئیسلامی بە هەموو شێوەیەك دژیمافی نەتەوایەتیی كورد پیلان دەگێڕێ.\nكاك ئەحمەدی موفتی زادە لە كۆڕ و كۆبوونەوەكاندا دەیكوت : كۆماری ئیسلامی بەو قەناعەتە گەیشتوە كە خۆدموختاریی ئیسلامی بە كورد بدا. هەوڵ و تەقەلای ئەحزاب و كەسایەتییە سیاسییەكانی كوردستان لەسەرەوەی هەموان حیزبی دێمۆكراتی كوردستانی ئێران لە پێوەندی لەگەڵ بە قەناعەت گەیاندنی موفتی زادە سەبارەت بە دژایەتی كۆماری ئیسلامی بۆ مافە نەتەوایەتییەكانی گەلی كورد بێ‌ئاكام مایەوە و بەردەوام لە شار و شارۆچكەكانی كوردستان لە پێوەندی لەگەڵ هزری نزیكی كۆماری ئیسلامی بۆ دابین كردنیمافی نەتەوایەتیی گەلی كورد بەردەوام بوو و لەدژی بۆچوونەكانی ئەحزابی كورد سەبارەت بە داخوازیی نەتەوایەتیی گەلی كورد لێدوانی دەدا، تەنانەت بە چاوی خۆمان بینیمان كۆماری ئیسلامی لە هەموو شارو گوندەكانی كوردستان پەلاماری گەلی كوردو حیزبە سیاسییەكانی داو لە چەند شاری گوردستان وەك: سنە، مەریوان، نغدە، پاوە، شەڕی ساز كرد و حیزبی دێمۆكراتی بە مۆنحەلە رایگەیاند، نە تەنیا هیچ مافێكی بۆ گەلی كورد رەوا نەبینی بەڵكوو پاش داگیر كردنی شارو گوندەكانی كوردستان و پاشەكشێی پێشمەرگە، دەستی دایە زیندان و ئیعدامی هەموو ئەو كەس و لایەنانەی كە بە هەر شێوەیەك باسی مافی نەتەوایەتیی گەلی كوردیان دەكرد و بە داخەوە نە تەنیا ئاغای موفتی زادە چووە زیندان، بەڵكوو پاش ماوەیەكی كورت چەند مەلاێكی دیكە كە لەگەڵ بیرو بۆچوونی موفتی زادە بوون، وەك یەك لەوانە "مەلا ناسر سوبحانی" كە دواتر بەرپرسی مەكتەبی قورئانی پاوە بوو و لە راستای شۆڕشی گەلانی ئێران دژی رێژیمی شا دەوریان هەبوو، ئیعدام كران.


فۆڕمی تۆمارکردنی بابەت | 25-11-2015\n- فرۆکە جەنگییەکانی تورکیا، بەچڕی زناری گوندی "گێستە" بۆردومان دەکەن. - پاش لێدوانەکەی وەزیری دەرەوەی روسیا سەبارەت بەو فڕۆکە جەنگییەی روسیا کە دوێنێ لەلایەن تورکیاوە خرایە خوارەوە، کۆمەڵێک هاوڵاتی توڕەی روسیا لە دەوری باڵیۆزخانەی تورکیا لە مۆسکۆ کۆبوونەوە و بە هێلکە و بەرد هێرشیانکردە سەر باڵیۆزخانەکە. - بەهۆی کێشەیەکەوە شەڕ لەنێوان زێڕەڤانی و پێشمەرگەی یەزیدی لە شەنگال دروستدەبێت و یەکێک دەکوژرێت و چەند کەسێکیش برینداردەبن.


کوژرانی کاسبکارێکی خه‌ڵکی بۆکان به ته‌قه‌ی هێزه چه‌کداره‌کانی کۆماری ئیسلامی 11 / 2 / 2018\nڕۆژی چوارشه‌ممه، 18ی ڕێبه‌ندان سەدیق و خاڵەند ڕەحیم پوور خه‌ڵکی بۆکان کە باری پۆشاکیان پێ دەبێ و لە بۆکان ڕا بە ماشێنی سایپا به‌ره‌و ته‌ورێز ده‌چوون، له نیزیک "عەجەب شێر" له‌لایه‌ن هێزه ئینتیزامییه‌کانی ئه‌و شاره‌وه ده‌درێنه به‌ر ده‌ستڕێژ.\nله‌و ته‌قه و ده‌ستڕێژه‌دا ماشێنی ئه‌و کاسبکارانه کراوه‌ته ئامانج که به‌هۆی به‌رکه‌وتنی گولله خۆیان به ماشێنێکی بارهه‌ڵگردا ده‌کێشن. له‌و ڕووداوه‌دا سەدیق ڕەحیم پوور(مەلارەحیمی) تەمەن 25 ساڵ ده‌سبه‌جێ گیانی له ده‌ست ده‌دا و خاڵەند ڕەحیم پوور به توندی بریندار ده‌بێ.\nله ماوه‌ی زستانی ئه‌مساڵدا زیاتر له 25 کاسبکاری کورد به‌هۆی ده‌ستڕێژی هێزه چه‌کداره‌کانی کۆماری ئیسلامی کوژراون و بریندار بوون.\nله وه‌رزی پاییزی ئه‌مساڵیشدا 51 کۆڵبه‌ر و کاسبکاری ناوچه سنوورییه‌کانی کوردستان به ته‌قه‌ی هێزه چه‌کداره‌کانی کۆماری ئیسلامی کوژراون و بریندار بوون. له‌و 51 که‌سه 20 که‌سیان گیانیان له ده‌ست داوه و 31 که‌سیش بریندار بوون. کوژرانی 51 کۆڵبه‌ر و کاسبکاری کورد له ناوچه سنوورییه‌کان له وه‌رزی پاییزی ئه‌مساڵ له حاڵێکدایه که له سێ مانگی هاوینیشدا 50 کۆڵبه‌ر و کاسبکار کوژراون و بریندار بوون و له وه‌رزی به‌هاریشدا 37 که‌س له‌و چینه زه‌حمه‌تکێش و خۆشی له‌خۆنه‌دیتوو ببوونه قوربانیی سیاسه‌تی زه‌برونگ و داپڵۆسینی کۆماری ئیسلامی. به‌و پێیه ژماره‌ی ئه‌و کۆڵبه‌ر و کاسبکاره کوردانه‌ی له سه‌ره‌تای ئه‌مساڵه‌وه تا ئێستا به‌هۆی سیاسه‌تی کوشتاری کۆماری ئیسلامی کوژراون و برینداربوون؛ گه‌یوه‌ته 163 که‌س.


لەبارەی كتێبی "ئەبوو حامدی غەززالی و تێڕوانینی بۆ زانستی كەلام".\nکتێب 2018-04-06 کۆمێنت 6047 جار بینراوە\nكتێبی ژمارە 44 لە زنجیرە كتێبی (پرۆژەی بیری میانڕەو)كه قانع خورشید نووسیویه‌تی و علی حسێن له فارسییه‌وه كردوویه‌تی به كوردی.\nنووسینی: شڤان ئیبراهیم\nزانستی كەلام، باسێكی فرە ڕەهەندە و تەنیا بە بیستنی ناوەكەی بیر و هۆش بۆی لای زۆر بابەتی وردی كەلامی دەڕوات، بەڵام كاتێك ناوی غەززالیی دێتە پاڵ، سەر پڕ دەبێت لە پرسیارگەلی گشتی و جەوهەری لەسەر خودی زانستەكە و، ڕوانین لە مەودایەكی ئەولاتر و لە سەرووی خودی كەلامەوە دەبێت. هەركەس تۆزێك غەززالی بناسێت و سەرگوزەشتەی ژیانی بێنێتە پێش چاو، لەبارەی كەلامەوە ئەم پرسیارانە ختوورەی مێشكی دەدەن:\n1- ئایا زانستی كەلام بە ڕێكی چییە و كام بابەتانە لە خۆی دەگرێت؟\n2- ئامانجی زانستی كەلام چییە؟ بۆچی و لە كەیەكەوە بووەتە باس؟\n3- سوودی زانستی كەلام لە چیدایە و بۆ چ شتێك گرنگە؟\n4- بنەماكانی زانستی كەلام چین و پێوەرەكانی لە كوێوە هاتوون؟\n5- زانستی كەلام، لەگەڵ زانستە ئاینییەكانی تردا چۆن پۆلێن دەكرێت و لە چ پلەیەكدایە؟\n6- ئایا زانستی كەلام مەترسیی هەیە؟ مەترسییەكانی چین و بۆ كێن؟\n7- كەلام و فەلسەفە چ جاوازییەكیان هەیە و لە كوێدا یەكدەگرنەوە؟\n8- تەسەووف و كەلام چ پەیوەندییەكیان هەیە؟\n9- كێن ئەوانەی دژایەتیی ئەم زانستە دەكەن؟ بۆچی ئەم كارە دەكەن؟\n10- كاریگەرییەكانی غەززالی لەسە ئەم زانستە چی بووە؟ پێش غەززالی ئەم زانستە چۆن تەماشا كراوە و دوای ئەو چیی بەسەردا هاتووە؟\n11- چۆن بڕوانرێتە بۆچوونە دژەكانی غەززالی لەبارەی ئەم زانستەوە؟\nلە كتێبی "ئەبوو حامدی غەززالی و تێڕوانینی بۆ زانستی كەلام"دا، وەڵامی كورت و پوختت لەبارەی زۆرێك لەو پرسیارانەەوە دەست دەكەوێت، یان لانی كەم ئاشنایەتیت بەو پرسیارانە زیاتر دەبێت و بە بڕێك سەرچاوەی باشت دەناسێنێت لەو بوارەدا. ئەم كتێبە هەموو ئەو پرسیارانە لە دیدی غەززالییەوە دەخوێنێتەوە، هەر دواتر بۆ خوێنەر ڕوون دەبێتەوە كە بڕێكی زۆریان هەر زادەی بیری غەززالی بوونە، كتێبەكە سەرەڕای بچووكیی قەبارەكەی بە ئەندازەیەكی باش توانیویەتی كاریگەریی غەززالی لەسەر زانستی كەلام بگەیەنێتە خوێنەر.\nئەم كتێبە بابەتێكی تەواو ئەكادیمی و زانستییە، قسەكان تێیدا چڕو گوشراون، لە كۆمەڵە پەڕەیەكی كەمدا، سەرچاوەگەلی باش و گرنگت بەرچاو دەكەوێت، لێكدانەوەی پوخت و دانسقەت چنگ دەكەوێت، ئەمە سەرەڕای فراوانبوونی بازنەی بیركردنەوت لەسایەی ئەو هەموو بۆچوون و قسە جیاوازانەی دەیانخوێنیتەوە.\nكتێبەكە لە بنەمادا ڕاپۆرتێكی زانستییە بۆ زانكۆی تاران، كۆلێژی ئیلاهییات، بەشی ئەدیان و عیرفان، نووسراوە. واتە زمانی یەكەمی نووسینەكە فارسییە، بەڵام ئەمە نەبووەتە هۆی ئەوەی كە كوردبوونی نووسەر كاریگەریی خراپی لەسەر جێهێڵابێت، بەڵكو لەلایەن زانكۆوە بە زمانی نووسنەكەدا هەڵدراوە و سەرپەرشتیاری ڕاپۆرتەكە بە نووسەر دەڵێت "قلم خوبی دارید خورشید".\nوەرگێڕانی كتێبەكەیش، هەتا خوا حەز بكات جوان و ڕێكە، تەواو پاراو و كوردانەیە، كاك عەلی حسێن (خوا نموونەی زیاد بكات) كارێكی وەهای كردووە كە شایستەی چاولێكرانە لە وەرگێڕاندا، ئەوەیش بڵێین كە كاك (بەدران حەبیب) لە داڕشتنەوەی كوردیی هەندێ دەستەواژەدا هاوكاری وەرگێڕ بووە، بەمەیش كارەكە جوانتر بووە و بووەتە یەكێك لە وەرگێڕانە باشەكانی ئەم ساڵانەی دوایی.\nبەو هیوایەی سوود و چێژی لێ ببینن.\nئەنیمی ڕەخنە زانکۆ جنۆکە خێوەتگە یاسا فیکر نوێژ فەرهەنگ وەلی_ئەمر یاری فێمینیزم ئایا_سۆفیا ئەدەبیاتی فارسی کتێبی هاوسانی\n2018-04-06 کۆمێنت 6047 جار بینراوە


نەبەز گۆران: حیزب، پاسەوانی شەو، پۆلیسی رۆژ. بەشی یەکەم. – WTARIKURD\nپێشوەختە وەك دیباجەیەك، هەوڵی ناساندنی تایپەكانی حیزب دەدەم، پاشان قسە لەسەر دونیاكەیان و بەرهەمی هەریەك لەو تاپیانە دەكەم. تایپەكانی حیزب لە باشوور، دابەشدەكەم بەسەر چوار جۆردا:\n– تایپی حیزبی ناو مێژوو\n– تایپی حیزبی پۆپۆلیستی\n– تایپی حیزبی ئایینی\n– تایپی حیزبی چەپگەرا\nئەم چوار شێوازە لە كۆتاییدا لەكام رووبەردا لەیەك دەچن؟ رەواڵەتییان چییە و جەوهەرییان چییە؟ زمان و تێگەیشتنیان چۆن دەردەكەوێت؟ ئایا دەتوانن دونیایەكی نوێ بە چەمكە نوێیەكانییەوە دروست بكەن؟\nجیزبی ناو مێژوویی:\nمەبەستم لەو حیزبەیە هەمیشە خۆی دەبەستێت بەمێژووەكەیەوە و لە ئێستادا نییە، بۆگشت رووداوێك حیكایەتێكی مێژووی دەهێنێتەوە تا بوونی خۆی دووبارە بكاتەوە.) ئەم تایپە لە حیزب مێژووێكی هەیە، بەردەوام ئێستا دەبەستێتەوە بە مێژووەكەیە و، هەمیشە مێژوو دەكاتە كەرەستە و میراسێك بۆ شێواندنی پرسیارەكانی ئێستا و، هیچ كام لەو گەڕانەوانەی بۆ مێژوو وەڵامێكی دروست نین بۆ پرسیارەكان و گومانەكانی ئێستا. ئەم تایپە دوو جۆرن، جۆرێكیان رادیكاڵن و كار لەسەر رەگوڕیشەی كێشەكان دەكەن، كە ئەم جۆرەیان لە باشووری كوردستاندا بوونی نییە. جۆری دووهەمیان خۆیان دەبەستنەوە بە گوتارە پڕ لەسمبوولییەكان و لەناو رووبەری فاشییەتدا خولدەخۆنەوە. چ لەو ساتەی لە دەسەڵاتن، چ لەو ساتەی لەدەرەوەی دەسەڵاتن، جیهانێك لە وەهم بۆ خۆیان و ئەندامەكانییان دروستدەكەن، ئەم جیهانە وەهمییە دەكەنە مەكینەیەك بۆ بردەودان بەخۆیان و، بەرهەمی ئایدۆلۆژیاكەیشان دروستكردنی جۆرێك لە حوكومڕانی فاشییە و، سیمایەكی راستەقینە بەخۆیان نادەن، تا لەرێگای ئەو سیمایەوە خوێندنەوەیان بۆبكەیت. لەبری ئەوە فرە سیمان و دەكرێت تەنها لەناو رووبەری فاشییەتدا بۆ فرە سیماكانیان بگەڕێیت، چونكە لە شوێنێكدا نەریتین، لەشوێنێكدا ئایین پەروەرن، لەشوێنێكدا بەرگریكارن، لەشوێنێكدا ستەمكارن، لەشوێنێكدا خاوەنی هەموو ئەو گوتارانەن ئازادی و ماف و هاوڵاتی بوون تێیدا جێی دەبێتەوە و، بەكردەش دژی هەموو ئەو گوتارانەن. لەشوێنێكدا عیلمانین بەبێ ئەوەی هیچ تێزێكی نوێی عیلمانی بوون پەیرەوبكەن و، لەشوێنیكی دیكەدا سوونەتین بەبێ ئەوەی سوونەتی بوون بكەنە بنەمایەك بۆ تەفسیركردنی خۆیان. لەم بێسیمایەدا دەچنە ناو رووبەرە گەورەكەی فاشییەتەوە و لەوێ ئیدی كاری خۆیان دەكەن بۆ بەجەماوەر بوون. ئەم جۆرە لە حیزب لە باشووردا زۆر بەباشی دیارن و دەناسرێنەوە و، جگە لە رووبەری فاشییەت لە هەرشوێنێكدا بۆیان بگەڕێین جۆرێكە لە كورتهێنان بۆ خوێندنەوەیان دێتە بەردەمان. باشترین رووبەرێك كە ئەم تایپە خۆی تێدا نمایشبكات و سیماكانی خۆی تێدا بگۆڕێت، فاشییەتە.\nبەر لە هەمووشتێك: وشەی_حیزب_ لە رووی زمانەوانییەوە رەگوڕیشەكەی دەگەڕێتەوە بۆ سەدان ساڵ بەر لە ئێستا، بەڵام لە سەدەی _17_18_دا دەبێتە دامەزراوە و چوارچێوەیەك بۆ خۆی دیاریدەكات. رەگوڕیشەی وشەكە، لە بنەرەتدا لەناو زمانی شەعبیدا بەكارهاتووە و، پاشان گوازراوەتەوە بۆناو دەقە ئاینییەكان، وشەكە خۆی سەر بە زمانی_عەرەب_ە. مانای وشەكەش واتای دەستەیەك یان تاقمێك دەگەینێت و لەناو دەقە ئاینییەكان و فەرهەنگەكاندا، بەهەمان مانای _دەستە، تاقم، گروپێك_ بەكارهاتووە (1)\nلە سەدەكانی _17_ 18_ دەبێتە دامەزراوەیەك و فۆڕمێكی سیاسیی و كۆمەڵایەتی هەڵدەگرێت و لەواتا ئایینیەكەوە دەچێتە ناو هەرێمێكی دیكە، كە چوارچێوەی ئیشەكانی فراواندەبن و، ئیدی حیزب ئەو مانا ئاینییە نییە تەنها دەستەیەك، یان تاقمێك، لەخۆ بگرێت، لەناو خۆیدا چەندین دەستەو تاقم لە خۆدەكرێت و، دەبێتە رووبەرێك بۆ چالاكی سیاسیی و كۆمەڵایەتی و جیاوازی چینەكان.”چینە كۆمەڵایەتییەكان حیزب دروستدەكەن.(2)” دۆخێك دروستدەبێت ئەكرێت بە دۆخی_زەرورەت_ ناوی بهێنین، لەو دۆخەدا بەشێك لە چینە كۆمەڵایەتییەكان پێویستیان بە دامەزراوەیەك هەیە، لەرێگەی ئەو دامەزراوەیەوە دەستبكەن بە جوڵەی سیاسیی، یان كۆمەڵایەتی، ئەو دامەزراوەیەش حیزبە. لە سەردەمی مۆدێرنەدا، بەتایبەتی لە سەرەتا و ناوەراستی سەدەی رابردوو، چەندین مۆدێل لە حیزب دروستدەبن، مەترسیدارترین ئەو مۆدێلانە حیزبی فاشی و حیزبی تۆتالیتارە. ئەم دوو جۆرە لە حیزب، دەبنە دینەمۆیەك بۆ دروستكردنی دەسەڵاتێكی مەترسیداری كۆنترۆڵكەر. بنەماكانی هەردوو تایپەكە لەناو حیزبی باشووری كوردستاندا بەشێوەیەكی روون ئامادەییان هەیە و، تا ئەم چركە ساتەش بەشێكی زۆری حیزبی كوردیی لە باشوور نەیانتوانییوە بنەوانی بیركردنەوەی خۆیان بگۆڕن و لەو فاشییەتە بێنە دەرەوە پێشتر خۆیانیان لەسەر بونیاد ناوە. لەبری ئەوە بەهەمان دونیاوە دێنە ناو شار و لەوێوە دەچنە ناو حوكومڕانی و، حوكومڕانییەكەش بەو ئاراستەیەدا دەبەن خۆیان تێدا خولدەخۆنەوە.


ڕاوێژکاری خامنەئی پێشوازیی لە پەیوەندییە ستراتیژییەکانی نێوان ڕوسیا و ئێران دەکات\nعەلی ئەکبەر ویلایەتی ڕاوێژکاری ڕابەری باڵای ئێران\nعەلی ئەکبەر ویلایەتی ڕاوێژکاری ڕابەری باڵای ئێران ئایەتوڵا عەلی خامنەئی لەمیانەی سەردانەکەیدا بۆ مۆسکۆ پێشوازیی لە پەیوەندییە ستراتیژییەکانی نێوان وڵاتەکەیی و ڕوسیای کرد، ئەم سەردانەش لە هەڵمەتێکی سیاسیی ئێراندا دێت لەکاتێکدا خۆی ئامادە دەکات بۆ ڕووبەڕووبوونەوەی سزاکانی ئەمەریکا.\nویلایەتی ڕەخنەی لە سەرۆکی ئەمەریکا دانۆڵد ترامپ گرت و وتی " ڕەفتارە بڕوا پێنەکراوەکانی وای کردووە پەیوەندییە توندوتۆڵەکانی نێوان تاران و مۆسکۆ گرنگتر ببێت."\nجێی ئاماژەیە لە مانگی پێنجدا ئەمەریکا لە ڕێکەوتنە ناوەکییەکەی نێوان ئێران و زلهێزەکانی جیهان کشایەوە و ئەمەریکا دەڵێت واشنتن هەموو سزاکان دەسەپێنێتەوە بەسەر ئێراندا و بە وڵاتانی دیکەشی ڕاگەیاندووە لە چواری مانگی یانزەوە هەموو هاوردەکانی نەوتی ئێرانی ڕابگرن ئەگەر نا ڕووبەڕووی ڕێوشوێنی دارایی ئەمەریکا دەبنەوە.\nدەزگای هەواڵی تەڵەبە لە زاری ویلایەتییەوە ڕایگەیاند " پەیوەندییەکانی نێوان ئێران و ڕوسیا پەیوەندییەکی ستراتیژین، لەم ساڵانەی دواییدا پەیوەندییە دوو قۆڵییەکان و هەرێمییەکانی نێوان ئەو دوو وڵاتە فراوانتر بوون."\nوتیشی پەیامی ڕابەری باڵای ئێران و سەرۆکی ئێران حەسەن ڕۆحانی دەگەیەنێت بە پوتن و باس لە هەڵوێستێکی جیهانی زۆر هەستیار دەکەن.\nویلایەتی ئاماژەی بە هاریکاری نێوان ڕوسیا و ئێران کرد لە سوریادا، لەکاتێکدا ئەو دوو وڵاتە پشتیوانی لە سەرۆکی سوریا بەشار ئەسەد دەکەن لە جەنگی ناوخۆی سوریادا کە زیاتر لە حەوت ساڵە بەردەوامە.\nویلایەتی وتی " پەیوەندییە ستراتیژییە ماوە درێژەکان لەگەڵ ڕوسیادا تاکە شتە کە دەتوانێت ئەم هاریکارییە بەردەوامی پێبدات."


لوقمان مصطفی صالح: ئایا گەڕانەوەی پارە دزراوەکانی عێراق قەیرانی دارایی چارەسەر دەکات.؟ – WTARIKURD\nلوقمان مصطفی صالح: ئایا گەڕانەوەی پارە دزراوەکانی عێراق قەیرانی دارایی چارەسەر دەکات.؟\nنکوڵی لەوە ناکرێ کە بەھۆی پێشکەوتنی تەکنەلۆجیاوە ژیان و گوزەرانی خەڵک گەشەسەندنێکی بەرچاوی بەخۆوە بینیوە و چەندین کارئاسانی کردووە بۆ ڕایی کردنی کاری ڕۆژانەو مامەڵەی بازرگانی، لەزۆربەی بوارەکاندا خزمەتێکی زۆری بە مرۆڤایەتی کردووە، بەڵام لەگەڵ ئەم هەموو لایەنە ئەرێنیانەشدا بێگومان لایەنی نەرێنیشی هەبوە، بەتایبەتی لە ووڵاتێکی وەکو عێراق کە لەپشت یاساوە و بە فێڵ و تەڵەکەبازی چەندین تاوانی دزی و گەندەڵی ئەنجام دراوە، وەک ئەنجامدانی تاوانی شۆردنەوەی پارەو دزین و بە ھەدەردانی سامانی گشتی،کە کاریگەری نەرێنی بەسەر کۆی سێکتەرەکانی وەک؛ ئابوری و سیاسی و کۆمەڵایەتی و سەرجەم جومگەکانی وڵاتی بەرەو ئیفلیج بوون بردووە و کاریگەری خراپی بەسەر کەرتی تایبەت و گشتی و تەنانەت کاریگەری بەسەر لایەنی ئەخڵاقی و تەواوی پیرۆزیەکانی کۆمەڵگاوە هەبووە.\nھەر وەک ئەو بڕە پارەیەی کە لە عیراقەوە رەوانەی دەرەوەکراوە لەساڵی 2004 ەوە کاریگەری بەسەر کەرتی ئابوری ووڵاتەوە ھەبووە، لە ھەموو بوارەکان دا، تائێستا زیاتر لە 800 ملیار دۆلارو ھەرێمی کوردستانیش زیاتر لە 100 ملیار دۆلار داھاتیان ھەبووە، زۆربەی زۆری ئەم پارانە دیار نییە، یان ئاسەوارێکی بەژێرخانی ئابوورییەوە نییە، ئەمەش بەڵگەی ئەوەیە ئەم پارانە بە شێوەیەکی نایاسای براونەتە دەرەوە.! کە بێگوومان ئەم بڕە پارە دزراوە بە دیکۆمێنت لە بەردەستی دەستەی دەستپاکی و ئەنجومەنی روبەروبونەوەی گەندەڵی عێراقدا ھەیە. ھەر وەک ھەردوولایان رایان گەیاندووە کە دۆسیەی گەڕانەوەی پارە دزراوەکان پێویستی بە ئارامگرتن و پشوودرێژی هەیە، بە جۆرێك گەڕانەوەی بەشێك لە پارەکان پێویستی بە زیاتر له 50 ساڵە.!\nبەڵێنیشیان لە ھەر یەک لە فەرەنسا و ئیمارات وەرگرتوە و گوایە ئامادەییان نیشانداوە بۆ ئەوەی هاوکاری عێراق بکەن لە گەڕاندنەوەی پارەکان.کە بەگوێرەی ھەندێک بەڵگەو سەرچاوە، بڕەکەی دەگاتە سەدان ملیار دۆلار کە براوەتە دەرەوەو لەھەندێک بانک و حساباتی تایبەتی ھەندێک لەبەرپرسە سیاسییەکان و ژێردەستی ھەندێک کۆمپانیای گومان لێکراودان.\nبە ووتەی لیژنەی یاسایی لە ئەنجومەنی نوێنەران دەیان راپۆرتی دەستەی نەزاھەو دیوانی چاودێری داراییان لە بەردەستدایە کە باس لەوەدەکەن زیاتر لە 100 ملیار دۆلار نازانرێت بۆچی خەرجکراوەو دیار نییە”.\nبەوتەی ئەندامی لیژنەی یاسایی لەئەنجومەنی نوێنەران، “گەندەڵییەکی زۆر لەعیراقدا ھەیەو دەیان وەزیر فەرمانی دەستگیرکردنیان ھەیەو زیاتر لە 140 بەڕێوەبەری گشتیش لەسەر گەندەڵی لەزینداندان”.\nپێویستە عیراق و ھەرێمی کوردستان ھەموو ھەوڵ و توانایەکیان بخەگەڕ و بەدواداچوون بۆ ئەو پارانە بکەن کە بە شێوەی نایاسایی براونەتە دەرەوە، ئەویش لەڕێگەی (بەشی بەدواداچوونی تاوانە زیرەکەکان لەپۆلیسی ئینتەرپۆڵ، رێکخراوی (یو ئێن دی ئۆرسی) سەر بە نەتەوەیەکگرتووەکان، رێکخراوی واڵ بانک و رێکخراوی شەفافیەتی نێودەوڵەتی”.\nیاخود وەک ئەو پسپۆرە عێراقیە کە دەڵێت لە ڕێگەی جێبەجیبکردنی :\n1- رێکەتنامەی ناودەوڵەتی دژی گەندەڵی ئیداری ودارایی ساڵی 2005 کە عێراقیش تیایدا بووە بەئەندام لەساڵی 2007 ەوە.\n2- مادەی 50 لە پەیماننامەی نەتەوە یەکگرتووەکان کە دەرفەت بە عێراق دەدا داوای یارمەتی نێودەولەتی بکات هەروەک بڕیاری ئەنجومەنی ئاسایش 2170 ی ساڵی 2014 بەپێی بەندی حەوتەم.\n3- هەروەها عێراق دەتوانێ داوا لە ئەنجومەنی ئاسایش بکات ئەو کەیسە حەواڵەی دادگای نێودەوڵەتی بکات بەوەی کە تاوانەکانی گەندەڵی بە تاوانی لە ناوبردنی بەکۆمەڵ و تاوانی دژ بەمرۆڤایەتی دادەنرێ.\nبە دڵنیایەوە بە گەڕاندنەوە ئەو بڕە پارە زۆرە دزراوە کە قووتی خەڵکی عێراقە بە ھەرێمی کورستانیشەوە کۆتایی بە قەیرانی دارایی لە عێراق دێنێت. ھەر وەک سیاسەت مەداری عێراقی میثال الوسی دەڵێت ؛ ئەگەر ئەو وڵاتە عەرەبییانە ئەو چەندان ملیارەی لە بودجەی عێراق دزراوە، بۆ عێراقی بنێرنەوە، ئەوا ئەو قەیرانە داراییەی لە عێراق هەیە نامێنێت و پێویستیش ناکات مووچەی فەرمانبەران ببڕدرێت و ئەوان باجی ئەوانە بدەن کە پارەو سامانی گشتی ووڵاتیان دزیوە.\nلوقمان مستەفا ساڵح: دیاردەی چەکداری و سزای یاسایی. - 2022-07-05\nسامانی وەستا بەکر: منداڵ، سیاسەت و پەروەردە.\nشاخەوان سەنگاوى: هەفتەى بەرەنگاربوونەوەى توندوتیژى دژى …… میلەت.


- 25-12-2019 - 3859 جار خوێندراوەتەوە\nوەرزی ٢٠٢٠ _ ٢٠١٩ (بەشی یەکەم)\n(بورسیا دۆرتمۆند – پاریس سان جێرمان)\n*هەر دوو یانە لەسەر ئاستی پاڵەوانەتیە ئەوروپیەکان، دوو یاری فەرمیان ئەنجام داوە و لەهەر دوو یاریەکەش بورسیا دۆرتمۆند و پاری سان جێرمان بەیەکسانبوون یاریگایان جێهێشتووە.\n*رووبەڕووبوونەوەی تۆماس توخێل ڕاهێنەری یانەی پی ئەس جی بەرامبەر یانە پێشووەکەی خۆی واتە بورسیا دۆرتمۆند، خاڵی هەرە سەرنجڕاکێشی یاری نێوان ئەم دوو یانەیە دەبێت. ناوبراو لەنێوان ساڵەکانی ٢٠١٥ تا ٢٠١٧ بۆ ماوەی دوو وەرز ڕاهێنەری زەردەواڵەکانی شاری دۆرتمۆند بووە و لە ١٠٨ یاری وەک ڕاهێنەری ئەم یانەیە، ٦٨ بردنەوە، ١٧ دۆڕاندن و ٢٣ یەکسانبوونی بەدەست هێناوە و بەگشتی و لەو ماوەیەدا تەنها یەک نازناوی بەدەستهێنا کە ئەویش نازناوی (دی ئێف بی پۆکال) بوو.\n*لەکاتی ئێستادا هەر دوو یاریزان کلیان ئێمپاپی و جیدۆن سانچۆ وەک دوو ئەستێرەی لاوی یاری تۆپی پێ لەجیهاندا ناوزەد دەکرێن. بۆیە بەدڵنیاییەوە لەبەرەوڕووبوونەوەی هەر دوو یانەی بورسیا دۆرتمۆند و پاریس سان جێرمان، نیگاکان زیاتر لەسەر ئەم دوو یاریزانە بەهرەمەندە فۆکۆس دەکرێن، چونکە هەر دووکیان توانایی ئەوەیان هەیە بۆ ماوەیەکی دوور و درێژ لەناو لاکێشەی سەوزی یاریگاکانی یاری تۆپی پێ بدرەوشێنەوە.\n*پاریس سان جێرمان و بورسیا دۆرتمۆند لەقۆناغی کۆمەڵەکانی وەرزی ٢٠١١-٢٠١٠ی خولی یانە پاڵەوانەکانی ئەوروپا دوو یاری چوون و هاتنیان بەرامبەر یەکدی ئەنجامداوە بەشێوەیەک لەفەڕەنسا ١-١ یەکسان بوون و لەئاڵمانیا-ش هەمان ئەنجام دووبارە بوویەوە بەڵام بەبێ گۆڵ.\n*ئەوەی تایبەت بێت بەیانە پاریسیەکە پێویستە بوترێت، دوو ریمۆنتادا یان کامبەکی گەورەی مێژوویی تایبەت بەقۆناغی شانزدەی چامپیۆنس لیگ، لەکارنامەی یانەی پی ئەس جی نوسراوە و بەجێ ماوەتەوە. شکستی ١-٦ ی یانەی پاریس سان جێرمان بەرامبەر یانەی بارسێلۆنا لەوەرزی ٢٠١٧-٢٠١٦ و دۆڕانی ١-٣ ی پی ئەس جی بەرامبەر یانەی مانچستەر یونایتد لەوەرزی ٢٠١٩-٢٠١٨ی ڕکابەریەکانی پاڵەوانەتی چامپیۆنس لیگ. ئەمە سەرەڕای ئەوەی یانە پاریسیەکە لەیاری چوونی خۆی بەرامبەر هەر دوو یانە، سەرکەوتنی بەدەستهێنابوو.\n(ریاڵ مادرید – مانچستەرسیتی)\n*یانەی مانچستەرسیتی تاکو ئێستا ٤ جار بەرەوڕووی یانە ریاڵ مەدرید بۆتەوە و هیچکات نەیتوانیوە سەرکەوتن بەدەست بهێنێت. ٢ دۆڕاندن و ٢ یەکسانبوون بەگشتی دەکاتە ئەنجامی ئەو ٤ یارییە بەرامبەر یانەی ریاڵ مەدرید.\n*رووبەڕووبوونەوەی گواردیۆلا لەگەڵ ریاڵ مەدرید، ئەمە دەبێتە خاڵێکی هەرە سەرنجڕاکێشی یاری نێوان ئەم دوو یانەیە. ئەو کاتەی گواردیۆلا راهێنەری یانەی بارسێلۆنا بوو بە تایبەت لەچوارچیوەی یاری کلاسیکۆ وەک ڕاهێنەر، ١٥ جار بەرەوڕووی یانەی ریاڵ مەدرید بۆتەوە. ئەنجامی گشتی ئەم ١٥ یارییە بەم شێوەیە بووە: ٩ بردنەوە، ٤ یەکسانبوون و تەنها ٢ دۆڕاندن. سەرکەوتنە مێژووییەکانی ٢-٦ و ٠-٥ی گواردیۆلا لەگەڵ بارسێلۆنا بەرامبەر ریاڵ مەدرید بریتی دەبن لەدوو بردنەوەی گرینگی ئەم ڕاهێنەرە بەرامبەر یانەی میرەنگی کە لەسەردەمی ڕاهێنەرایەتی ئەودا بەدەست هاتوون. لەلایەکیتر ڕووبەڕووبوونەوەی گواردیۆلا لەگەڵ زێدان وەک دوو ڕاهێنەر کە هەر دووکیان لەکارنامەی یەکەم وەرزی بوون بەڕاهێنەری خۆیان، توانیوانە نازناوی خولی یانە پاڵەوانەکانی ئەوروپا بۆ تیپەکانیان بەدەست بهێنن و لەماوەی ١١ وەرزی ئەم دواییەی چامپیۆنس لیگ، دووانی ٥ نازناوی پاڵەوانەتیەکەیان بردۆتەوە ئەوەندەیتر یاری نێوان هەر دوو یانەی مانسیتی و ریاڵ گرینگ دەکات.\n*بێجگە لەمانەی باسمان لێوە کرد، بەریەککەوتنی یاریزانانی هێڵی ناوەڕاستی هەر دوو یانەکە لەچەشنی خۆی گرینگ دەبێت. ریاڵ مەرید بەدرێژایی چەند وەرزی ڕابردوو خاوەن بەهێزترین هێڵی ناوەڕاست بووە بەراورد بە سەرجەم یانە بەهێزەکانیتر بەبوونی چەند یاریزانێکی ئەستێرەی وەک: تۆنی کروس، کاسیمیرۆ، لۆکا مۆدریچ. بەڵام لایەنەکەیتر کە دەکاتە یانەی سیتیزەن لەماوەی دوو وەرزی ڕابردوو لەسەر ئاستی کیشوەری ئەوروپا بۆتە خاوەن باشترین هێڵی ناوەڕاست بە بوونی یاریزانان: ئیلکای گۆندۆگان، دایڤید سیلڤا، بێرناردۆ سیلڤا و کیڤن دی بڕۆینە.\n*دوایین نازناوی یانەی میرەنگی لەخولی یانە پاڵەوانەکانی ئەوروپا لەسەر دەستی یانەیەکی وڵاتی ئینگڵتەڕا بوو بەدەستهات ئەویش بردنەوەی ١-٣ی یانەی لۆس بلانکۆس بوو بەرامبەر یانەی لیڤەرپول لەفەیناڵی چامپیۆنس لیگ لەساڵی ٢٠١٨.\n*یەکەم نازناوی زێدان لەگەڵ یانەی میرەنگی لەو وەرزەی ٣ نازناوی بۆ ئەم یانەیە بەدەستهێنا تایبەت بوو بەخولی یانە پاڵەوانەکانی ئەوروپا، کاتێک تیپەکەی زێدان لەقۆناغی پێشکۆتایی وەرزی ٢٠١٦-٢٠١٥ ی ئەم پاڵەوانەتیە توانی بەو گۆڵەی یاریزان فێرناندۆ کە بەهەڵە لەگۆڵی خۆیان تۆماری کرد و بەلێکدانەوەی ئەنجامی یاری چوون وهاتنی نێوان ریاڵ مەدرید و مانچستەرسیتی، بگاتە یاری فەیناڵی چامپیۆنس لیگ و یانە ئینگلیزیەکەشی دوور خستەوە.\n*هەر دوو یانەی ریاڵ مەدرید و مانچستەرسیتی جارێکیتر بەڵام لەقۆناغی کۆمەڵەکانی وەرزی ٢٠١٣-٢٠١٢ ی پاڵەوانەتی خولی یانە پاڵەوانەکانی ئەوروپا، بەرەوڕووی یەکتر بوونەتەوە. لەیەکەم یاری ریاڵ لەناو یاریگای خۆیدا ٣-٢ سەرکەوتنی بەدەستهێنا. بەڵام لەناو یاریگای ئیتیحاد یاری نێوان هەر دوو یانە ١-١ یەکسان کۆتایی پێهات.\n(ئاتلانتا – ڤالانسیا)\n*لەمێژوودا یانەی ئاتلانتا دەبێتە حەوتەم یانە لەوڵاتی ئیتاڵیا کە سەردەکەوێت بۆ قۆناغی شانزدەی چامپیۆنس لیگ و یەکەم جارە لەم پاڵەوانەتیە بەرامبەر یانەی ڤالانسیا یاری دەکات.\n*دوایین ڕووبەڕووبوونەوەی یانەی ڤالانسیا بەرامبەر یانەیەک لەوڵاتی ئیتاڵیا و لەقۆناغە یەکلاکەرەوەکانی خولی یانە پاڵەوانەکانی ئەوروپا، هەڵگری بیروەریەکی خۆشە کاتێک ئەم یانەیە لەقۆناغی شانزدەی وەرزی ٢٠٠٧-٢٠٠٦ ی خولی یانە پاڵەوانەکانی ئەوروپا، لەناو یاریگای خۆی و لەیاری چوون بەرامبەر یانەی ئینتەرمیلان بەبێ گۆڵ یەکسان بوو و لەیاری گەڕانەوەش بە دوو گۆڵ لەگەڵ نێراتزۆری یەکسان بوویەوە بەڵام بەهۆکاری ئەوەی لەناو یاریگای یانە ئیتاڵیەکە دوو گۆڵی تۆمار کردبوو هەر بۆیە سەرکەوت بۆ قۆناغی دواتری پاڵەوانەتیەکە.\n*لەڕووی هێرشبردنەوە یانەی ئاتلانتا لەکاتی ئێستادا بەهێزترین یانەیە لەوڵاتی ئیتاڵیا و خۆلی سێریا ئەی ئەم وڵاتە. بەڵام یانەی ڤالانسیا لەبەرەوڕووبوونەوەی ئەو یانانەی زیاتر بەشێوازی هێرشبردن یاری دەکەن بەتایبەت لەوەرزی ئەمساڵی ڕکابەریەکان ئاستێکی پۆزەتیڤی لەخۆی نیشان داوە. بیرمان نەچێت لەقۆناغی کۆمەڵەکانی ئەم وەرزەی چامپیۆنس لیگ و لەچوارچێوەی ڕکابەریەکانی تایبەت بەکۆمەڵەی هەشتەم، ڤالانسیا سەرووتر لە هەر دوو یانەی چێڵسی و ئەژاکس ئەمستێردام، بەپلەی یەکەم لەو کۆمەڵەیە سەرکەوت بۆ قۆناغی شانزدەی پاڵەوانەتیەکە.\n(ئەتلەتیکۆ مەدرید – لیڤەرپول)\n*هەر دوو یانەی ئەتلەتیکۆ مەدرید و لیڤەرپول تاکو ئێستا ٤ جار بەرەوڕووی یەکتر بوونەتەوە و هەر کامەیان بردنەوەیەکیان بەدەستهێناوە و لەدوو یاریش یەکسان بوونە. هەر دوو یانە ٤ جار تۆڕی گۆڵی یەکتریان هەژاندووە بۆ ئەوەی ئامارەکانی تایبەت بەڕووبەڕووبوونەوەی ئەم دوو یانەیە لەهەر هەموو شتێکدا یەکسان بێت.\nکەوابوو بەدڵنیاییەوە یاری چوون و هاتنی هەر دووکیان لەقۆناغی شانزدەی ئەم وەرزەی چامپیۆنس لیگ، ڕووبەڕووبوونەوەیەکی بەهێز و چێژبەخش دەبێت.\n*لەدوای تێپەڕبوونی ٤٠ ساڵ، لیڤەرپول دەیهەوێت وەک یەکەم یانە لەوڵاتی ئینگڵتەڕا، پارێزگاری بکات لەنازناوی وەرزی ڕابردووی خۆی کە تێایدا بەشایستەییەوە بووە پاڵەوانی خۆلی یانە پاڵەوانەکانی ئەوروپا و دووبارە ئەم نازناوە بەدەست بهێنێتەوە. دوایین جار یانەی ناتینگهام فۆرێست توانیویەتی کارێکی لەم شێوەیە ئەنجام بدات.\n*یەکەم بەرکەوتنی فەرمی یۆرگن کلۆپ و دیەگۆ سیمۆنێ وەک دوو ڕاهێنەری بەتوانا کە هەر یەکەو شیوازی تایبەت بەخۆی هەیە لەیارییەکاندا ، دەتوانێت خاڵێکی سەرنجڕاکێشی ڕووبەڕووبوونەوەی ئەم دوو یانەیە بێت لەقۆناغی شانزدەی چامپیۆنس لیگ.\n* بیرمان نەچێت بوونی هەر دوو گۆڵپارێز، یان ئۆبلاک و ئالیسۆن بێکەر لەچەشنی دوو لەهەرە باشترین گۆڵچیەکانی ئێستای جیهان، ئەوەندەیتر دەتوانێت پێناسەیەکی گرینگ بەیاری نێوان هەر دوو یانەی ئەتلەتیکۆ مەدرید و لیڤەرپول لەقۆناغی شانزدەی ئەم وەرزەی چامپیۆنس لیگ ببەخشێت.\n*خاڵی هاوبەشێ نیوان هەر دوو یانە لەم ساڵانەی دواییدا تەنها دەتوانێت فێرناندۆ تۆرێس بێت کە بێ شک کۆمەڵێک بیرەوەری خۆشی بۆ هاندەرانەی هەر دوو یانەی ئەتلەتیکۆ و لیڤەرپول لەدوای خۆی بەجێ هێشتووە.\n*لەقۆناغی پێشکۆتایی وەرزی ٢٠١٠ – ٢٠٠٩ی پاڵەوانەتی یۆرۆلیگ.ی یانەکانی ئەوروپا، یانەی لیڤەرپول و ئەتلەتیکۆ مەدرید ڕووبەڕووبووی یەکتر بوونەوە. سەیر لەوەدابوو لەهەر دوو یاری چوون و هاتنی نێوانیان، هەر جارەو یانەی خاوەن یاریگا بەگۆڵێکی بێ وەڵام یارییەکەی خۆی بردبۆوە. هەر بۆیە یاری گەڕانەوەی نێوانیان چووە ناو کاتە زیادکراوەکان. لەناو یاریگای ئەنفیڵد هەر دوو یانە گۆڵێکیان لەکاتەزیاکراوەکان تۆمار کرد. لەکۆتایی ئەتلەتیکۆ مەدرید بەپشت بەستن بە یاسای گۆڵی تۆمارکراو لەناو یاریگای یانەی ڕکابەر سەرکەوت بۆ یاری فەیناڵ. لەیاری کۆتاییش بە سەکەوتن بەسەر یانەی فۆڵهام کە ئەویش هەر یانەیەکی ئینگلیزی بوو توانی ببێتە پاڵەوانی یۆرۆلیگ.


ڕاگەیاندنی ژمارە ٢ی ناوەندی هاوکاریی حیزبەکانی کوردستانی ئێران لەسەر بەناو هەڵبژاردنەکانی کۆماری ئیسلامی ئێران – ماڵپەڕی ئەڵتەرناتیڤی شورایی\nڕاگەیاندنی ژمارە ٢ی ناوەندی هاوکاریی حیزبەکانی کوردستانی ئێران لەسەر بەناو هەڵبژاردنەکانی کۆماری ئیسلامی ئێران\nهەر وەک دەزانن و لە ڕاگەیاندنی پێشوومان دا هاتبوو، بەناو هەڵبژاردنەکانی کۆماری ئیسلامی ئێران بەڕێوەیە و جارێکی تر کۆماری ئیسلامی دەیەوێ بە بەڕێوە بردنی بە ناو هەڵبژاردن لە لایەکەوە دەسەڵاتی خۆی یەکدەست کاتەوە و لە لایەکیترەوە بە هێنانی خەڵک بۆ سەر سندووقەکانی دەنگدان مەشرووعیەتی خۆی هەم بە خەڵکی بەشمەینەتی ئێران و هەم بە کۆمەڵگای جیهانی نیشان بداتەوە.\nبە نەریتی خولەکانی پێشوو ئەم دەورەش شۆرای نیگەهبان بە رەدی سەلاحیەتی کۆمەڵێکی زۆر لەو کەسانەی کە خۆیان بۆ پۆستی سەرۆک کۆماری بەربژێر کردبوو بۆ جارێکی تر مۆری تەئیدی لەو راستییە داوە کە هیچ هەڵبژاردنەکانی ژێر دەسەڵاتی کۆماری ئیسلامی جیا لە شانۆگەرییەکی درۆیینە هیچی تر نییە. رەدی سەلاحییەتی سەرۆک کۆماری پێشوو، سەرۆکی پێشووی پارڵمانی ئێران و جێگری سەرۆک کۆماری ئێستای کۆماری ئیسلامی ئێران ئەم راستییە دەسەڵمێنێ کە رۆژ لە دوای رۆژ ئاڵقەی نزیکانی رێبەری کۆماری ئیسلامی بەرتەسکتر و تا دێت متمانە بە نزیکترین کەسانی ئەم نیزامە کەمتر دەبێتەوە.\nتا دێت پانتایی ئەو بازنەیەیی کە پێی وایە هەڵبژاردنەکانی ئێران جیا لە بەرێوە بردنی شانۆگەرییەکی لە پێش دا داڕێژراو و مۆهەندیسی کراو هیچی تر نییە بەرینتر دەبێتەوە و تا ئەو ئاستە ڕۆیشتووە کە تەنانەت دام و دەزگا تەبلیغییەکانی کۆماری ئیسلامی باس لە بەشداری ٢٥ لە سەدی خەڵک لە هەڵبژاردنەکانی ئەم دورەیە دا دەکەن و ئەمە دەبێتە ریسواییەکی گەورەی تر بۆ کۆماری ئیسلامی.\nلە لایەکی ترەوە نیگەرانی لە نەمانی ڕێبەری کۆماری ئیسلامی و ئەگەرەکانی پاش ئەم ڕووداوە، بە تەواوی بازنەی دەسەڵاتی کۆماری ئیسلامی پەرێشان کردووە و بە ئاشکرا بۆتە بناغەی تەحلیلی دەسەڵاتی حاکم لە ئێران و باس لەوە دەکرێ کە لە ڕاستیدا ئەم هەڵبژاردنە بۆ سەرک کۆماری نییە بەڵکوو ڕێگە خۆش کردن و چنینی مۆرەی پێویستە بۆ جێگرەوەی ڕێبەری کۆماری ئیسلامی.\nخەڵکی شۆڕشگێری کوردستان\nناوەندی هاوکاریی حیزبەکانی کوردستانی ئێران جارێکی تر هەڵوێستی خۆی لە هەمبەر تەحریمی فەعالی بە ناو هەڵبژاردنەکانی کۆماری ئیسلامی دووپات دەکاتەوە و جەخت لە سەر ئەم بابەتە دەکاتەوە کە بەشداری هەر تاکێکی کورد بە تایبەتی و ئێرانی بە گشتیی لەو هەڵبژاردنانەدا خزمەتی راستەوخۆیە بە کۆماری ئیسلامی و هەوڵە بۆ نەجاتی ئەم ڕژیمە جەنایەتکارە لە ڕووخانی یەکجاری.\nئەوەی کە چاوەڕوانی ئێمەیە ئەوەیە کە خەڵکی کوردستان بە بەشداری نەکردنیان لە لایەک و هەوڵ بۆ وشیار کردنەوە و بەشداری نەکردنی خەڵکی دەور و بەری خۆشیان لە لایەکی ترەوە، سندووقەکانی دەنگ دان لە کوردستان چۆل بێت و بە ناو هەڵبژاردنی ئەم جارە بکەن بە ڕێفراندۆمی نا بۆ کۆماری ئیسلامی ئێران.\nدەنگی ناڕەزایەتی ئەم جارەی ئێمەی کورد دەبێ لە هەمیشە بەرزتر و ورەی بەرەنگاریمان لە هەمیشە قایمتر بێت و بۆ چەندەمین جار بیسەلمێنین کە کوردستان قەڵای خۆڕاگڕی و پێشڕەوی شۆرشگێرییە لە ئاستی هەموو ئێران دا.


Kurdipedia - پارێزگاری سلێمانی 23 رێنمایی نوێی دەرکرد\n📝 پارێزگاری سلێمانی 23 رێنمایی نوێی دەرکرد | Kategori: Belgeler | Başlık dili: 🏳 کوردیی ناوەڕاست\nپارێزگاری سلێمانی 23 رێنمایی نوێی دەرکرد\nئەمڕۆ بە سەرپەرشتی د.هەڤاڵ ئەبوبەکرهەڤاڵ ئەبوبەکر پارێزگاری سلێمانیسلێمانی، لیژنەی باڵای ئۆپراسیۆنەکانی پارێزگای سلێمانی بۆ بەرەنگاربوونەوەی کۆرۆنا کۆبۆوە، لە کۆبوونەوەکەدا گفتوگۆ لەسەر مەترسییە کارەساتبارەکانی تەشەنەکردنی پەتای کۆرۆناو رێکارەکانی بەرەنگاربوونەوەی کرا، دوای هەڵسەنگاندنی دۆخی ئێستاو ڕابردوو و پێشبینیەکانی داهاتوو، چەندین پێشنیاز خرانەڕوو، بەکۆی دەنگ ئەم بڕیارو ڕێنمایی و پێشنیازانە پەسەندکران:\n1-ڕێکارەکانی چاودێریکردن و بەدواداچوون و لێپرسینەوە بەرامبەر هەر سەرپێچییەکی ڕێنماییە تەندروستیی و کارگێڕییەکان توندترو خێراترو فراوانتر دەکرێن و بۆ ئەم مەبەستە بنکەکانی تەندروستیی و پۆلیس و ئاسایشی گەڕەکەکان ڕاسپێردران و دەسەڵاتی تەواویان دراوەتێ بۆ چاودێریکردن و لێپرسینەوه و داخستنی هەر شوێنێک لە سنوری گەڕەکەکاندا، کە پابەندی ڕێنماییەکان نەبێت.\n2-سەرجەم یەکە کارگێڕیی و فەرمانگاکانی دەوڵەت لە سنوری پارێزگای سلێمانیدا ڕاسپێردراون بۆ گرتنەبەری ڕێکاری پێویست بەپێی تایبەتمەندی فەرمانگاکەیان و داخستنی هەر شوێنێکی سەرپێچیکار لەڕێی تیمی پشکنینی فەرمانگاکەیانەوە بەتایبەتی فەرمانگاکانی (تەندروستی، شارەوانی، ئەوقاف، گەشتوگوزار).\n3-لیژنەی بەدواداچوونی یەکە کارگێڕییەکان و لیژنە هاوبەشەکانی قائمقامیەتەکان و تیمە تەندروستیەکان بە هەماهەنگیی لیژنەکانی ئارامیی لە پارێزگاو قەزاو ناحیەکاندا هەر شوێنێکی سەرپێچیکار دادەخەن و ڕووبەڕووی ڕێکاری یاساییان دەکەنەوە.\n4-بەڕێوەبەرایەتی هاتووچۆی پارێزگای سلێمانی و قەزاو ناحیەکان ڕاسپێردراون بۆ دەستبەسەرداگرتنی هەر ئۆتۆمبێلێکی گواستنەوەی گشتی (تاکسی، مینی پاس، پاس) ئەگەر پێچەوانەی ڕێکارو ڕێنماییە تەندروستیەکان کاربکەن.\n5-هەموو فەرمانگاکانی دەوڵەت و دامەزراوەکانی کەرتی تایبەت پێویستە پابەندی تەواوی ڕێکارو ڕێنماییە تەندروستیەکان بن و بەپێچەوانەوە ڕێکاری یاساییان بەرامبەر دەگیرێتەبەرو دامەزراوەکانی کەرتی تایبەت دادەخرێن.\n6-هاتووچۆ لەنێوان هەرێمی کوردستان و دەرەوەی هەرێمی کوردستاندا بەهەموو شێوەیەک قەدەغەیە جگە له و حاڵەتە مرۆیی و دبلۆماسیی و بازرگانییانە نەبێت کە بەیانی وەزارەتی ناوخۆوەزارەتی ناوخۆ دیاریکردوون، هەر سەرپێچی و بەکەمگرتنێک بەڕێوەبەرو بەرپرسی دەروازە نێودەوڵەتی و مەرزو بازگەکان ڕووبەڕووی ڕێکاری یاسایی توند دەکاتەوە.\n7-هەر هەوڵێک بۆ هێنانی خەڵک بەقاچاخ، یان بەقاچاخ گەڕانەوە، بەتاوانی زیانگەیاندن بە سیستمی گشتی و ئاسایشی تەندروستیی و تەندروستیی گشتیی ئەژمار دەکرێت و ڕێکاری یاسایی لەبەرامبەردا دەگیرێتەبەر.\n8-هەرکەس و گروپ و دامەزراوه و مێدیاو هێزو لایەنێکی سیاسیی، هەوڵی بە سیاسەتکردنی ئەم بارودۆخە تەندروستیە بدات و هانی هاووڵاتیان بدات بۆ پابەندنەبوون و بەدگومانی بە مەترسییەکانی پەتای کۆرۆنا، لەلایەن فەرمانگای داواکاری گشتییەوە ڕێکاری یاسایی بەرامبەر دەگیرێتەبەر.\n9-لە ئێوارەی ئەمڕۆوە هەموو مزگەوتەکانی ناوبازاڕی شاری سلێمانی تا کاتێکی نادیار دادەخرێن.\n10-لەسەر ڕاسپاردەی وەزارەتەکانی تەندروستی و پەروەردە تا کاتێکی نادیار پەیمانگا فێرکاریی و پیشەییەکان ناکرێنەوە.\n11-دانانی پرسە لە مزگەوت و گەڕەک و ژێرخێمه و ماڵەکانیشدا بەهەموو شێوەیەک قەدەغەیە.\n12-ئاهەنگ و بۆنه و کۆڕو کۆبوونەوه و لایڤ موزیک و هەر چالاکییەک قەرەباڵغی و تێکەڵاوبوون دروست بکات قەدەغەیە.\n13-پێویستە هەموو مۆڵ و مارکێت و بازاڕەکان ڕەچاوی ڕێنماییە تەندروستییەکان بکەن و بەپێی ڕووبەرو قەبارەی شوێنەکان ڕێگا بە هاتووچۆی هاووڵاتیان و بازاڕکردن بدەن، بەپێچەوانەوە دادەخرێن.\n14-داوا لە هەموو نەخۆشخانەکانی کەرتی تایبەت دەکەین، کە پشتیوانی و هەماهەنگیی کەرتی تەندروستیی دەوڵەتیی بن، لەکاتی زیادبوونی ژمارەی تووشبووەکاندا نەخۆشخانەکانیان بخەنە خزمەت کەرتی تەندروستی گشتییەوه و خۆیان بۆ ئەم دۆخە نوێیە ئامادەبکەن، چونکە لە حاڵەتی زۆربوونی تووشبووندا لە توانای نەخۆشخانە حکومییەکاندا نامێنێت نەخۆش وەربگرێت.\n15-داوا لە هەموو کەناڵ و دەزگاکانی ڕاگەیاندن دەکەین ڕۆڵی بەرپرسیارانەی مێدیاییانەی مرۆییانەی نیشتمانییانەی خۆیان لە بەرەنگاربوونەوەی کۆرۆنادا ببین و پشتیوانی کەرتی تەندروستی و بەرزکردنەوەی ئاستی خۆپارێزیی بکەن.\n16-داوا لە ڕێکخراوە مەدەنییەکان دەکەین ڕۆڵی شیاوی خۆیان لە بڵاوکردنەوەی پەیامەکانی خۆپارێزیی و بەرزکردنەوەی ئاستی خۆپارێزیی لای هاووڵاتیاندا، ببینن.\n17-داوا لە هەموو هێزو لایەنە سیاسییەکانی کوردستان دەکەین بەیەکەوە کار بۆ بەرەنگاربوونەوەی کۆرۆناو پشتگیریکردنی حکومەتی هەرێمی کوردستان و حکومەتە خۆجێیەکان و هاووڵاتیانی کوردستان بکەن، خۆیان لە هەر ململانێیەکی سیاسیی و بەسیاسیکردنی دۆزو دۆخی تەندروستی، بەدووربگرن.\n18-داوا لە هاووڵاتیانی خۆشەویست دەکەین بە متمانەیەکی تەواوو بە هۆشیارییەکی فراوانەوە خۆیان بپارێزن و پابەندبن بە ڕێنماییە تەندروستییەکانەوە، دڵنیایان دەکەینەوە، کە ئەگەر هەموو بە وره و ئیراده و متمانەیەکی تەواوەوە بەرەنگاری کۆرۆنا نەبینەوە، ئەوا لە ڕۆژانی ئایندەدا دەبێت چاوەڕوانی مەرگی خۆمان و ئازیزانمان بکەین و توانستە تەندروستی و مرۆییەکانمان توانای وەرگرتنی نەخۆشیی نوێ و چارەسەرکردنی ژمارەی زۆری تووشبووانی نامێنێت و وڵاتەکەمان ڕووبەڕووی کارەساتێکی گەورە دەبێتەوە. دەبێت دڵنیابن کە گیان و ژیان و بژێویی و کارو کەسابەتمان دوچاری هەڕەشەی گەورە دەبنەوە. پێویستە لەسەر بنەمای سزاو خۆپارێزیی گشتیی، خۆیان لە هەر شوێنێک داببڕین کە پابەندی ڕێنماییە تەندروستییەکان نابێت و لایەنی پەیوەندیدار ئاگادار بکەنەوە بۆ داخستنی ئه و شوێنانە.\n19-داوا لە حکومەتی هەرێمی کوردستان دەکەین، کە بەخێرایی موچه و مافی دارایی کەرتی تەندروستی و هەموو کەرتە حکومییەکانی تر خەرج بکات و ڕێزلێنان و پێزانین بۆ هەموو ئه و پزیشک و کارمەندانەی بوارە جیاجیاکانی تەندروستیی بەتایبەتی بەرەنگاربوونەوەی کۆرۆناو کەرتە جیاجیاکانی کارگێڕیی و ئارامیی و خزمەتگوزاریی و ئابوورییانەی تریش بکات، کە لەم بارودۆخەدا خۆنەویستانە خزمەت دەکەن.\n20-پێشنیاز دەکەین بۆ وەزارەتی تەندروستی، کە ژمارەی پشکنینەکان لە کەرتی گشتیدا زیاتر بکات و دەرفەتیش بداتە کەرتی تایبەت کە لەژێر چاودێری وەزارەتی تەندروستیدا بتوانن پشکنینی کۆرۆنا بۆ هاووڵاتیان بکەن، چونکە ئەگەر خۆپارێزی بەردەوام نەبێت و پابەندییەکان زیاتر نەبن، لە ڕۆژانی ئایندەدا دەرفەتەکانی پشکنینی هاووڵاتیان زۆر کەمدەبنەوە.\n21-داوا لە وەزارەتی تەندروستی دەکەین، کە ئاماری ڕۆژانەی پارێزگاکانی هەرێم بەیەکەوه و لەیەک کاتدا ڕابگەیەنێت و لەسەر ئاستی پارێزگاکانیش شوێن و گەڕەکی تووشبووان دیاری بکرێن و بڵاوبکرێنەوە.\n22-هاووڵاتیانی خۆشەویست، داوا لە هەموولایەکتان دەکەین پابەندی تەواوی ڕێنماییە تەندروستی و خۆپارێزییەکان بن، بەپێچەوانەوە ناچار دەبین لە ڕۆژانی داهاتوودا پێشنیازی قەدەغەی تەواوی هاتووچۆ بکەین، کە بەدڵنیایی هەڕەشه و مەترسیی گەورە لەسەر بژێویی و ئابووریی و ژیانی ڕۆژانەی هاووڵاتیان و دەوڵەتیش دروست دەکات.\n23-داوا لە هەمووان دەکەین کە هەموو ڕۆژێکی پێنجشەممە لە سەعات (8)ی ئێوارەدا بۆ ڕێزلێنان لە ئەرک و ماندوبوون و جوامێریی و شکۆمەندیی کەرتی تەندروستی: گوڵێک لەسەر دیواری تۆڕە کۆمەڵایەتییەکان، یان کەناڵەکان، یان ناوەندە تەندروستییەکان، یان سەرمێزو ناوگوڵدان و پەرداخ و حەوشه و هەیوان و ئینجانه و باخچەی ماڵەکانتاندا دابنێن، وەک هێمایەک بۆ ڕێزگرتن لەم مرۆڤە میهرەبانانە.\n#هەڤاڵ ئەبوبەکر | #سلێمانی | #وەزارەتی ناوخۆ | #11-06-2020 |\n➕ Bu başlık Benaz Jola tarafından Jun 11 2020 11:32PM tarihinde kaydedildi\n👌 Bu makale tarafından gözden geçirilmiş ve yayımlanmıştır (Hawrê Baxewan) tarafından Jun 11 2020 11:34PM\n✍ Bu başlık en son Hawrê Baxewan tarafından Jun 11 2020 11:34PM tarihinde Düzenlendi\n👁 Bu başlık 474 defa görüntülendi


راپەڕین و.. کەرکوک و.. نەورۆز.\nراپەڕینە مەزنە جەماوەرییە سەرتاسەرییەکەی باشووری کوردستانی شیرینمان ، لە بەھاری ساڵی (١٩٩١) دا. راپەڕین و ھەڵچوونێکی جەماوەریی ھەڕەمەکی و ناکاوی و بێ تەگبیر و بێ نەخشە و بێ بەرنامە و بێ ئامانج نەبوو .. ئەگەرچی تا رادەیەک خۆڕسکی پێوە دیاربوو .. بەڵام لە لایەن ھێزەکانی پشمەرگەی بەرەی کوردستانی و جەماوەری گەلەکەمانەوە پێکەوە و بە ھاوکاری ، ئامادەکاری و پلانێکی تۆکمەی پێش وەختی بۆ دارێژرابوو .. ئەگەر ھێزی پێشمەرگەی کوردستان نەبوایە .. سەرکەوتنی راپەڕینەکە زۆر زەحمەت بوو ، لەوانەیە قوربانی زۆرتمان بدایە .. کورد ژیرانە توانی ھەل و مەرجە نێوخۆی و دەرەکییەکانیش بقۆزێتەوە و ، لە کاتێکی لەباردا راپەڕێت .\nراپەڕین ، بەری خەبات و بەرخودانی چەندین ساڵەی شاخ و شارمان بوو .. لووتکەی شۆڕشی نەکوژاوەی گەلە تێکۆشەر و کۆڵنەدەرەکەمان بوو .. چڵەپۆپەی تووڕەیی و رق و بێزاریمان بوو .. راپەڕین وەرچەرخانێکی زۆر گرنگە لە مێژووی بزووتنەوەی رزگاریخوازی کوردمان .. لاپەڕەیەکی زێڕینی پرشنگدارە لە مێژووی پڕ لە شانازی و شکۆداری کورد و کوردوستاندا.\nئەم راپەڕینەمان ، نە یەکەمین راپەڕینمانە و ، نە دوایەمین ڕاپەڕینیشمان دەبێت .. کێ  ھەیە ، داستانی دێرینترین راپەڕین لە مێژوودا نەزانێ ، کە راپەڕینە نەمرەکەی کاوەی ئاسنگەر بوو .. کاوەی دلێر و پاڵەوانی ئازدیخوازی کوردمان .. کە لە دژی دڕندەترین دەسەڵاتدار و زۆرداری زەمانە ( زووحاک ) راپەڕی و ، سەری پان کردەوە و تاج و تەختی ستەمکاریی تەفر و تونا کرد و ، گەلی کوردمانی لە زۆردارێتی و چەوسانەوە و نەھامەتی رزگار کرد .. ئەو ڕۆژە ، بوو بە رۆژێکی نوێ و ، بوو بە خۆشترین جەژنی نەتەوایەتی ساڵانەی ھەتا ھەتایەمان ، کە جەژنی نەورۆزی پیرۆزە .. جەژنی رزگاری و ئازادی و ئاشتی یە ، جەژنی نەمانی ستەم و زۆرداری یە ، جەژنی تەبایی و برایەتی و یەکێتیمانە .. ھەر لە باشووری کوردستاندا لە ساڵانی ( ١٩٨٢) و (١٩٨٤) دا ، دوو ڕاپەڕین لە دژی ستەم و تاوانەکانی رژێمی عێراق کران .. کۆمەڵێکی زۆری گەنجمانیان گرت ، کە ئێستا و ئەوسا نەگەڕانەوە و ، کەس نازانێ چۆن و لە کوێدا شەھید کراون .\nلە باکووری کوردستاندا ، لە قەڵای خەبات و راپەڕین و کۆڵنەداندا .. تا ئەمڕۆ چەندین راپەڕین و شۆڕش لە دژی ئیمپریالیزمی عوسمانی داگیرکەر و ، ئەتاتورک و ، ھاوبیرە رەگەزپەرستەکانی ئێستاشیان ، کە تا ئەمڕۆش لە تورک زیاتر دان بە ھیچ نەتەوەیەکی تردا نانێن .. دەوڵەتی عوسمانی و ، ئەتاتۆرک و ، ئەتاتورکلیزمە رەگەزپەرستەکانی ئەمڕۆشیان .. زۆر بە شێوەیەکی دڵڕەقانە و دڕندانەی دوور لە رەوشت و ویژدان و سۆزی مرۆڤایەتی .. دەستیان لە کوشتنی رۆڵەکانی گەلی ئازادیخواز و ئاشتیخوازی کوردمان نەپاراستووە و ، بە ئاگر و ئاسن لە دژی مافەکانی گەلەکەمان رەفتاریان کردووە و دەکەن .. بە ھەموو شێوەیەک جینۆسایدی کوردیان کردووە .. تا ئەمڕۆش وازیان لەم ئەقڵییەتە بۆگەنە شۆڤێنییەیان نەھێناوە و ، ھەوڵی سڕینەوەی ناسنامەی نەتەوەیی کورد دەدەن ، بە بەرچاوی جیھانەوە کوشندەترین چەک لە دژی کورد بەکار دەھێنن .. بەڵام نە کوشتن و ، نە ئەشکەنجەدان و ، نەگرتن و نە بەندیخانە .. بە قەی تاڵە موویەکی سەریش ، نەیان توانیوە ھەرەس بە باوەڕی پۆڵایین و ، بە ورەی بەرزی گەلەکەمان بھێنن و ، ھەرگیزیش ناتوانن .. بە پێجەوانەی خواست و نیازی گڵاوی ئەوان .. تا بێت ورە و باوەڕ بەخۆبوونی رۆ‌لە تێکۆشەر و شۆڕشگێڕەکانی گەلەکەمان ، لە باکووری کوردستاندا ، بەرزتر دەبێ و زیاتر گەشە دەکات و .. زیاتریش ئازادی و سەربەخۆییان لا شیرینتر دەبێ .. ئەوتا ڕاپەڕین و شۆڕش بە گۆڕتر و بە گڕتر سەریان ھەڵدایەوە و .. بەردەوامە و بەردەوامیش دەبێت .. تا بە تەواوی کوردستانمان لە داگیرکەران رزگار دەکەین و ، دەست لەملی ئازادی و ئاشتی دکەین و ، مافە رەواکانمان بە دەست دەھێنن .. شاعیری کوردستان پەروەری نەمرمان کامەران موکری دەڵێ :\nئـــــاگر بە نەخـتێ ئــــــاو کـــوژایەوە\nگــــوڵ بە بــای پــــایز سەری نـایەوە\nبەڵام ژیــــلەمۆی تێکۆشـــــانی کـورد\nدوای ( ھەزاران ئاو ) ھەڵگیرسایەوە\nلە رۆژھەڵاتی کوردستانیشدا ، ئاخووندەکانی کۆماری سێدارە ، لە ژێر ئاڵای (اللە اکبر) دا ، دوور لە ھەموو رەوشتێک ، زۆر دڕندانە گەلی بێ تاوانی کوردمان دەکوژن و دەچەوسێننەوە .. رۆژ نییە بەبێ تاوان لاوێکی کوردمان لە سێدارە نەدەن .. بە سەدان لاو و مێردمنداڵمان لە زیندانە ترسناکەکانی ئێراندا رۆژانە پیسترین ئەشکەنجە دەدرێن ھەر لەبەر ئەوەی کە کوردن .. بەڵام ھەرگیز بەم کارە قێزەوەن و بەدرەوشتییانەیان ، ناتوانن چۆک بە گەلەکەمان دادەن و لە خەبات و راپەڕین ساردمان بکەنەوە .. ئێمەیە کە نەوەی پێشەوا قازی محەمەدی نەمر بین و ، درێژدەری رێبازە پیرۆزەکەی ئەو بین، ئیتر چۆن کۆڵدەدەین لە تێکۆشان و قوربانی دان ؟.. ئەو قازی محەمەدەی کە ھێندە تێکۆشەر و کۆڵنەدەر و کوردستان پەروەر بوو ، تەنانەت پەت و سێدارەش لە ئاستی دلێری و جوامێری و سەربەرزی و قارەمانێتی ئەودا شەرمەزار بوون . رۆژی خنکاندنی ئاخووندەکانیش بە مێزەرەکانی سەر خۆیان نزیک بۆتەوە .\nلە رۆژئاوای کۆردستانیشدا ، کە شۆڤێنی عەرەبی دەسەڵاتدارە ، تا ئەمڕۆش دانیان بە ناسنامەی نەتەوەی کورد دا نەناوە و .. لە سادەترین ماف بێ بەش کراون و بە ھاوڵاتی پلە سێشیان نازانن .. تا ئیستا لە چەند شارێکی ئەم بەشەی کوردستانیشدا ، چەندین خۆپیشاندانی ناڕەزایی و ڕاپەڕین کراون ، بە دەیان شەھیدمان داوە .. ئەمڕۆش لاوانی دڵێری کوردمان ، کوڕان و کچانی قارەمانمان ، بە بەرزکردنەوەی ئاڵای رەنگین و پیرۆزی کوردستانەوە .. لە شارەکانی رۆژئاوای کوردستاندا ، لە قامیشلی پاڵەوان و ، عاموودا ، عفرین ، حسەکە ، دێرزوور ، کۆبان ، جەزیرە و ، لە گەڕەکە کوردییەکانی شاری حەڵەب و ، دیمەشقدا.. پێشرەوی و رابەری جەماوەری راپەڕیومان دەکەن و ، سنگیان کردووە بە قەڵغانی بەرگری کردن .. رژێمی حیزبی بەعسی شۆڤینی عەرەبی لە سووریادا ، دواھەناسە دەدەن و لە سەرەمەرگ دان .. بێگومان چارەنووسی بەشار ڕێوی ی دیکتاتۆر و ستەمکاری لە خۆبایش ، کە دەستەکانی بە خوێنی گەلانی سورویا سوورن ، لە چارەنووسی سەدام ی ھاوتاوان و ھاوحیزبی باشتر نابێت.\nبۆ ڕاپەڕین لە باشووری کوردستاندا سەری ھەڵدا ؟ رەنگە نەوەی دوای ڕاپەڕینمان بیانەوێت ، زیاتر لە ھۆکارەکانی راپەڕینەکەی ساڵی (١٩٩١) بزانن ، ئەگەر بمانەێ بە تەواوی و تێر و تەسەلی و بە وردی باس لە ھۆکارە گرنگ و سەرەکییەکانی راپەرین بکەین ، بە کتێبێک و سێ کتێبیش باسکردنیان کۆتایی نایەت .. بۆیە من لێرەدا زۆر بە کورتی و بە چڕی و سادەیی ، تەنھا ئاماژە بە سەرناوی ھەندێک لە گرنگترین ھۆکار و فاکتەرەکانی راپەڕینە مەزنەکە دەکەم ، دڵنیاشم بە لای ئێوەشەوە کۆمەڵێک ھۆکاری زیاتر ھەیە .. بە کورتی ئەمانە گرنگترین فاکتەرەکانی راپەڕینەکەی ( ١٩٩١) کن :\nستەمکاری و تاوانەکانی رژێمی شۆڤێنی عەربی ی رەگەزپەرست لە عێراقدا ، کە لە دەسەڵاتی حیزبی بەعسی عەرەبی رەگەزپەرستدا بەرجەستە ببوون .. دەرھەق بە گەلی بێ تاوانی ئازادیخواز و ئاشتیخوازی کوردمان .. کە ھیچ شتێک ناڕەوا نەما کە بە گەلی کوردمانی نەکەن : کۆمەڵ کوژی ، ئەنفال ، کیمیاباران ، رووخاندنی نزیکەی پێنج ھەزار گوند و شارووچکە و گەڕەکی کوردستان ، تاڵان کردن و دزینی ماڵ و سەروەت و سامان ، کۆڕەو ، بە عەرەبکردنی ناوچەی کەرکوک و خانەقین و ، چەندین ناوچەی تری کوردستان ، راگواستنەوە و دەربەدەرکردنی کورد بە پێی پەتی و بە سەری رووتی لە زێدی خۆمان ، پەیڕەوکردنی سیاسەتی پاکتاونەژادی ، ھەوڵدان بۆ شێواندن و ناشیرین کردنی کولتوور و داب و نەریتی رەسەنی کوردیمان ، ھەوڵدان بۆ سڕینەوەی ناسنامەی نەتەوەییمان ، لە ژێر ناوی( تێحیح القومیە ـ راستکردنەوەی نەتەوەیی) دا ، دەرکردنی زیاتر لە ملێۆنێک برا کوردە فەیلییەکانمان ، داگیرکردنی موڵک و زەوی زاری کورد ، قەدەغەکردنی قسەکردن بە زمانی کوردی لە قوتابخانەکان و لە دایرەکاندا ، گرتن و لە سێدارەدانی ھەزاران کورد ، سیاسەتی بە بەعسی کردن ، گەمارووی راگەیاندن لەسەر کوردستان ، ھەوڵدان بۆ چەواشەکردنی مێژوو و رەسەنایەتی کورد ، کە بەبێ بنەما و بەڵگە و راستی زۆربەی ھۆزە رەسەنە کورییەکانمانیان گەرناوە بۆ سەر رەچەڵکی عەرەب ، ھەڵتەکاندنی ژێرخانی ئابووری کوردستان ، گەمارووی ئابووری لەسەر کوردستان ، قەدەغەکرنی کورد لە کڕین و فرۆشتن موڵک و ئۆتۆمبیل دا، وەرنەگرتنی کورد لە وەزیفە و ئیش و کار و ، لە دایرەکان و ، لە کولێجەکانی سەربازی و ، لە ھێزی ئاسمانی و ، کۆلێجی پۆلیس ، دەست پێ کردن بە دەرکردن یا گواستنەوە و دوورخستنەوەی ئەو مامۆستا کوردانەی ، کە رەتیان کردەوە ببنە لایەنگری بەعس ، چاندنی بیست ملیۆن مینی کەسی لە کوردستاندا ، پارەدان بە گەنجانی عەرەب بۆ ئەوەی کچانی کورد بخوازن .. دانانی بە دەیان فەوجی جاش لە کورد و عەرەب ، بە جەیش شعبی کردنی کورد بە زۆر ، ئەمانە و بە دەیان تاوانی تری قێزەوەن .. ستەم و تاوانی لەم جۆرە ، لە ھیچ شۆێنێکی جیھاندا روویان نەداوە .. مەگەر تەنھا لە ھەتیوەکانی ئەفلەق و ئەتاتورکلیزمەکان و ئاخوندەکانی کۆماری سێدارە بوەشێنەوە .. ھەر کوردیشە توانی بەرگەی ئەم ھەموو تاوانانە بگرێت و کۆڵنەدات .\nستەم و تاوان و ناھەقییەکانی رژێمی عەرەبی شۆڤینی لە عێراقدا ، گەیشتبوونە لووتکە و لە رادەبەدەر ، کورد وتەنی : " جام پڕببوو .. لێی دەرژا " لەوە زیاتر ئارام گرتن بێ ھوودە بوو .. برینەکانمان گەیشتبوونە سەر ئێسقان .\nلە رۆژی( ٥ / ٣ / ١٩٩١ ) دا ، لە شاری رانیەی پاڵەواندا ، لە رانیەی دەروازەی راپەڕیندا ، گڕکانی رق و تووڕەیی و بێزاری گەلەکەمان تەقییەوە .. کوڕان ، کچان ، لاوان ، پیران ، منداڵان ، جەماوەر و پێشمەرگەی قارەمان .. بە یەک دەنگ و بە یەک رەنگ ھەڵمەتیان برد و ، دامودەزگا سەرکوتکەرەکانی ڕژێمە شۆڤێننەکەی عێراقیان گرت.. سوپای خوێنڕێژ و دڕندەی عێراق و ، جەیش شەعبی ، ھێزەکانی پۆلیس و ئەمن و موخابەرات و ، ھێزی تایبەتی ، گاردی کۆماری .. ھتد . بەکارھێنانی تۆپ و ، تازەترین تانک و زرێپۆش و ، بۆردوومانی ھێلیکۆپتەری سەمتی .. ھەموو ئەم ھێز و چەکانە ، لە ئاست ھێڕشی جەماوەری دلێر و پێشمەرگەی قارەمانماندا .. زۆر پووک و بێ نرخ بوون .. لە بەردەم بڕوا و ئیرادەی پۆڵایینی گەلە داخ لە دڵەکەماندا ، لە بەردەم شەپۆڵی لافاوی توڕەیی و ، گڕکانی رق و بێزاری و ، زریانی راماڵیندا .. ھێندە بێ ھێز بوون ، نەیان توانی بۆ ماوەیەکی کورتیش بەرگری بکەن .. لە سێبەری خۆیانیش دەڕەوینەوە .. کونە مشکیان لێ ببوو بە قەیسەری .. لە راکردن و ھەڵھاتن بەرەو دواوە ئاسکەشیان پێ نەدەگەیشت .. شاعیری نیشتمان پەروەرمان ، بێ کەس دەڵێ :\nقەت مەڵێن دوژمن بەھێزە تـۆپ و تەیـارەی ھەیە\nئەگەر ئیتفاقتان ھەبێ زۆر زەحمەتە خۆی رابگرێ\nلە ماوەیەکی زۆر کورتدا ، شارەکانی سلێمانی و ھەولێر و دھۆک و ، ھەموو قەزا و ناحییەکانیان لە ھێزەکانی عێراق پاک کرانەوە و ئازاد کران .. مایەوە شاری کەرکوکی کوردستان .. بە درێژایی مێژوو ، ناوچەی کەرکوک لە چەوسانەوە و ، ستەم و ، دەرکردن و ، گرتن و کوشتن و ، کاولکردن و ، تاڵان کردن و ، ئەنفالدا و ، لە ناھەقیدا پشکی شێری بەرکەوتووە ، تا ئەمڕۆش لە ستەم کردن و ، ئاوڕدانەوە لێی و ، لە بێ نازی و ، لە ئاوەدان نەکردنەوە و ، خزمەتگوزاری پێویستدا .. پشکی شێری ھەیە .. بەڵام بە شانازیشەوە دەڵێین ، لە خۆڕاگری و کۆڵنەدان ، لە خەبات و قوربانی دان و ، لە کوردایەتی و کوردستان پەروەریشدا ، کەرکوکییەکان ھەر پشکی شێریان ھەیە ، ھەردەم لە سەنگەرەکانی پێشەوەی داکۆکی و بەرگری کردنن بوونە لە کوردستان .. شۆڕەسواری مەیدانی ، خەبات و گیانبازی بوونە و ، قوربانی و شەھیدشیان نایەنە ژمارەکردن .. تکایە بە ھەڵەش لێم تێ مەگەن ، من ھەرگیز کەرکوکچێتیم نەکردووە و ناشی کەم ، من پێش ئەوەی کە کەرکوکی بم ، تا سەر ئێسقان و تا ناو ئێسقانیش کوردستانیم .. بەڵام کەرکوک ھێمایەکی زەقی ، زۆڵم لێ کردن و بەعەرەب کردنە .\nدوای رزگارکردنی سێ شارەکەی تری کوردستان .. رژێمی شۆڤێنی عێراق ، ھەموو گوشارێکی خستە سەر کەرکوک بە ژمارەیەکی زۆری سەرباز و تۆپی دوور ھاوێژ و ، و تانگ و زرێپۆش کەرکوکی تەنی و دەوری کەرکوکی گرت .. بەھەزاران جەیش شەعبی و رەفیق و شەفیق بەعسی ، لە ناو کەرکوکدا لە مۆڵگاکانیاندا ، مۆڵیاندابوو .. ھێلیکۆپتەری سەمتی بە درێژایی رۆژ و شەو ، بۆردوومانی ھێزەکانی پێشمەرگە و ئەوجەماوەری راپەڕیومانیان دەکرد .. کە لە چوار پێنج قۆڵەوە لە کەرکوک نزیک ببوونەوە .. فەرماندەی گشتی ھەموو ھێزەکانی رژیمی شۆڤێنی عەرەبی لە کەرکوکدا ، گۆڕبە گۆڕ( عەلی کیمیاوی) بوو ، کە ھەموو دەسەڵاتێکیان پێ دابوو .. ھەر لە رۆژی یەکەمی ڕاپەڕینەوە ، بازگەکانی کەرکوک داخران و ، ھەموو ئەو رێگایانەی کە بۆ شارەکانی تری کوردستان دەچوون داخران و قەدەغەکران .. شەو و رۆژ کوێرانە بە تۆپ و ھاوەن گەرەکە کوردییەکانیان بۆردوومان دەکرد .. ھێزەکانی رژێم لە کەرکوکدا ھێندە ئەترەشیان چووبوو ، کە دار و بەرد و بنچکیان ڵێ ببوو بە پێشمەرگە .\nلە رۆژی ( ١٠ / ٣ / ١٩٩١) لە کاتژمێر شەشی ئێوارە بۆ شەشی بەیانی ، ھاتوچۆ لە شاری کەرکوکدا قەدەغەکرا ، ھەر کەسێکیان لەو ماوەیەدا ببینیایە ، بێ سێ و دوو بە قەستی کوشتن تەقەیان لێ دەکردن .. رەشبگیری دەستی پێ کرد .. ھەر رۆژەی دوو سێ گەڕەکی کوردیان ، بە ھێزێکی گەورەوەی گاردی کۆماری ئابڵوقە دەدا ، لە تەمەنی ( ١٣ تــا ٧٠ ) ساڵانیان دەگرت .. تا ( ٢٠ / ٣ / ١٩٩١) نزیکەی (١٦) ھەزا کوردیان لە کەرکوکدا گرت و لە سەربازگەی ( تۆبزاوە )ی خوار شارەوە بەندیانیان کردن .. ھەر بۆ رێ گرتن لە راپەڕین لە کەرکوکدا ، بۆ ئەوەی کورد بترسێنن و چاوشکێنی بکەن .. لە بەرواری ( ١٣ / ٣ / ١٩٩١) دا ، لە شاری کەرکوکدا لە بەردەم بنکەی تەندووستی لە گەڕەکی ( شۆریجە ) دا ــ کە داگیرکەر شۆڕیجەی بە سەری مارەکە ناو دەبرد ــ بە بڕیاری گۆڕبەگۆڕ ( عەلی کیمیاوی) ، بەبێ تاوان (٣٣) لاوی کوردمانیان گوللە باران کرد ، کە یەکێکیان منداڵێکی تەمەن سیانزە ساڵان بوو ، بانگیان کرد کە چەپڵە لێدا و گۆرانی بە دیار شەھیدەکانەوە بڵێ . بەڵام ھەرچەند ھەڕەشەیان لێدا ، ئەو منداڵە کوردە قارەمانەمان ، نە چەپڵەی لێدا و نە گۆرانیشی بۆ وتن ، بۆیە دستڕێژیان ڵێ کرد و ئەویشیان شەھید کرد .. ئێستا لەنزیکی ئەو شوێنەدا ، بۆ بەرز ڕاگرتنی ئەو لاوە شەھیدانەمان ، پەیکەرێکیان بۆ کردوون بە ناوی ( تابلـۆی شەھــیدان ) نەوە .\nھەر لەم رۆژەدا ، واتە لە ( ١٣ / ٣ / ١٩٩١) دا ، بە بوختان و پیلانێکی دروستکراو لەلایەن ئەمنی کەرکوکەوە ، لە گەڕەکی ( عەرەسە ) لە نزیکی گۆڕەپانی تەیاران ، کە دانیشتوانەکەی ھەموو کورد بوون و ، کریکار و کاسبکار بوون ــ من بۆ ماوەی دە ساڵ لە ( قوتابخانەی مەشخەڵ ) کە دەکەوێتە ئەم گەڕەکەوە ، مامۆستا بووم ــ بوختانەکەش ئەوە بوو ، گوایە لەم گەڕکەوە تەقەیەک لە کاروانی ئۆتۆمبیلەکانی عەلی حەسەن مەجید کراوە ، بۆیە زۆربەی لاو و پیاوەکانیان گرتن و ئەودۆشیان لە کەرکوک دەرکردن .. ھەر ئەو رۆژە خانووەکانی گەڕەکی عەرەسەشیان تەخت کرد ، بێ ئەوەی کە بھێڵن ، ھیچ کەلوپەلێکی ماڵەکانیان دەربکەن .. کە زیاتر لە ( ٧٠٠) خانوو بوون .. کە تا ئێستاش خەڵکی ئەم گەڕەکە کوردییە کاولکراوە ، نەگەڕاونەتەوە و ھەر خێزانی کەوتوونەتە شوێنێکەوە .. ئەم تاوانەش ھەر بە مەبەستی تۆقاندنی کورد بوو .. بەڵام بە پێچەوانەی مەبەستی قێزەوەنی ئەوانەوە . تا دەھات بڕوا و ورەی جەماوەری کوردمان لە کەرکوکدا بەرزتر دەبۆوە .. بۆردوومانی کوێرانەی دەست نەپاراستن ، بە ھەموو جۆرە چەکێک ، لەسەر گەڕەکە کوردییەکان شاری کەرکوک بەردەوام بوو .\nپێکھێنانی ( لیژنەی راپەڕینی کەرکوک ) لە ناو شاری کەرکوکدا .. کە ڕۆڵێکی باشیان بینی لە ھاندانی و دابین کردنی چەک و راگەیاندن و پەیوەندی کرد ، بە سەرکردەی ئەو ھێزانەی بۆ رزگار کردنی کەرکوک پێکھێنرابوون .\nلە ریکخستنەکانی ناو شاری کەرکوک چەند شانەیەکی چەکدار لە لاوەکان پێکھێنرا .\nلەسەر زنجیرە گردۆڵکەکانی سێکانیان و کانی دوومەڵان و جەبەڵ بۆر ــ کە بەسەر شاری کرکوکدا دەڕوانن بە دەیان رەبایەی سەربازی لە خانووی کۆنکریتیدا بوون .. کە پڕ بوون لە سەرباز .. ھێزێکی گەورەی چەک قورسیش پاڵپشتی ئەو رەبایانە بوون .. چەند ئیسرائیل پشتی بە ( ھێڵی بەرگریی بارلیڤ ) قایم بوو .. رژێمی شۆڤێنی عێراق دوو ئەوەندە پشتیان بەو پشتێنە ئەمنییەی دەوری کەرکوک قایم بوو .. بەڵام ئەوە مەحاڵە کە بەھێزترین ھێز و ، پۆڵاترین سەنگەر و قەڵغان و ، قایمترین ھێڵی بەرگری و ، تازەترین و کوشندەترین چەک ، بتوانێت لە بەردەم ھەڵمەتی جەماوەری تووڕەبووی راپەڕیودا خۆیان بگرن و بەرگری بکەن .\nھێزی پێشمەرگە و ، جەماوەری ھەر سێ شارەکەی تری باشووری کوردستان ، بە پێی پلانێکی داڕیژراو ، سێ قۆڵیان بۆ دیاری کرابوو ، بۆ ھاتنە ناو شاری کەرکوکەوە :\nقۆڵی ( سلێمانی ــ کەرکوک) قۆڵی ( ھەولێر ــ کەرکوک ) قۆڵی ( کەلار ــ کەرکوک ) .\nیەکەمین پشەنگی ھێزە کوردستانییەکانمان ، لە شەوی ( ١٩ / ٣ / ١٩٩١) دا ، لە ناوچەی ( شوان )ەوە ، لە دێ ی ( کۆچەک) و ( یاروەلی ) یەوە ، کە دەکەونە سەر خڕی خاسە ، ھاتنە ناو گەڕەکی ( رەحیماوا ) وە .. کە ژمارەیان (٥٠٠ ) پێشمەرگە بوو ، ئەم ھێزە بە فەرماندەی ( حاجی ھەڵمەت ) و ، چەند سەرکردەیەکی تر بوون .. لە بەرەبەیانی ئەو رۆژەدا ، حاجی ھەڵمەت یەکەمین گوللە ئاڕپیجی نایە ( بنکەی ئەندلوس) ی حیزبی بەعس لە رەحیماوادا .. تەقە و شەڕ دەستی پێ کرد .. ھەموو شانە چەکدارەکانی گەڕەکی رەحیماواش راپەڕین .. شایانی باس و شانازیشە ، کە شانەیەکی ژنانی دلێری کوردمان بەشداریان لەم شەڕەدا کرد .. شەڕەکە شەرێکی دەستەویەخەی چارەنووساز بوو .. رەحیماوا بوو بە دەروازەی راپەڕین لە ناو کەرکوکدا ، تا دوای نیوەڕۆی ئەو ڕۆژە شەڕەکە درێژەی کێشا ، ھەموو دامودەزگا حکومی و بنکەی بەعسییەکانیش گیران .. بە ئازادکردنی رەحیماوا ھێزەکانی رژێم بەجاری ئەژنۆیان شکا.. بەڵام بەداخەوە لەم شەڕەدا ( حاجی ھەڵمەت ) شەھید بوو .. ھەر ئەو شەوە و بۆ بەیانییەکەی ، لە ھەر سێ قۆڵە دیاری کراوەکەوە ، ھێزەکانی پێشمەرەگە و جەماوەر ، دوای شەڕێکی سەخت ھەموو رەبایەکانی سەر بەرزاییەکانی کەرکوکیان گرت و ، ھەموو گەڕەکە کوردییەکانی بەری گەورەی خاسەیان رزگارکرد .. ھێزەکانی رژیم نەیانتوانی بەرگری لە خۆیان بکەن و .. ھەلھاتن کەوتنە خوار شاری کەرکوکەوە .. لە سەربازگەی خالید و خوار ناحیەی تازەدا مۆڵیان دا .. بەڵام دەبابە و تۆپ و ھێلیکۆپتەری سەمتی ، بەردەوام بۆردوومانی گەڕەکە کوردییەکانیان دەکرد ..\nلە شەوی نەورۆزدا .. ھەموو دەمودەزگاکانی رژێم گیرا ، بە بارەگای لقی کەرکوکی حیزبی بەعسی گۆربەگۆریشەوە ، دیوانی پاریزگا و ، ئیستگەی پەخشی تەلەفزیۆن ، فڕۆکەخانەی فرۆکەی سەمتی و ، دایرەی ئەمن و موخابەرات و ، کۆمپانیای نەوتی کەرکوک و ، فەیلەقی یەک و ... ھتد . ھەموو خەڵکی لە دەرەوە بوون ، پیرۆزبایی رزگار بوون ، ھەلھەڵە لێدان ، چەپڵەڕێزان ، ھەڵپەڕکی ، پێکەنن ، خۆشی ، نۆقڵ ھەڵدان ، شەربەت بەخشین .. لە خۆشیدا شەکرە گریانمان دەھات .. ئای کە چ شەوێکی خۆش بوو .. ئەوەی کە لەو شەوەدا جوانتر شاری کەرکوکی رازاندەوە و ، شادییەکی بێ وینەی خستە دڵمانەوە و ، چاو و دڵمانی رۆشن کرد ، دیمەنی تفەنگ بەدەست و روخساری شیرینی پێشمەرگەی قارەمان و ، جەماوەری راپەڕیوی ھەرسێ شارەکەی تری کوردستانمان بوون ، کە بە ھاواری ئێمەوە ھاتبوون .. رزگارکردنی کەرکوک تا ئەمرۆش بایەخ و تام و چێژێکی تایبەتی لای ھەموو کوردیک ھەیە .\nلە رۆژی ( ٢١ / ٣ / ١٩٩١) دا ، رزگارکردنی کەرکوک بە تەواوی راگەیەندرا.. تا سەر لووتکەکانی شاخی حەمرینی سنووری باشووری کوردستان ڕزگار کراو ، ئاڵای کوردستان لەسەر حەمرین دا چەقێنرا و دەشەکایەوە.. ( کەرکـوک تاجی راپەڕینی ) لە سەرکرد .. جەژنی کەرکوکییەکان بوو بە دوو جەژن ، جەژنی نەورۆز و جەژنی رزگاری ، بۆ یەکەمین جاریش لە مێژووی نوێماندا ، ئاگری نەورۆز و مەشخەڵە ھەمیشەییەکەی باوەگوڕگوڕ دەست لەملان بوون و .. نازناوی ( شاری دوو جەژن ) بە کەرکوک بڕا.. بۆێە لە راپەڕینەکەی ئەو ساڵەوە ، جەژنی نەورۆز ، پیرۆزی و خۆشی تایبەتی لای کورد بە گشتی ھەیە و لای کەرکوکییەکانیش ھەتا ھەتایە بە تایبەتی ھەیە .\nکەسیش نەیزانی ، کە فس فس پاڵەوانی گۆڕبەگۆڕ ( عەلی کیمیاوی ) و ، ئەو ھەموو ( رەفیق و شەفیق ) بەعسییانە چۆن بە سەرشۆڕی لە کەرکوک ھەڵھاتن .. گاردی کۆماری و فیداییەکانی سەدام ، بەو ھەموو چەکەوە نەیان توانی خۆیان رابگرن .\nتا ئێستاش ھەردەم دیمەنی جوانی ، ئەو چەند مێرمنداڵ و لاوە کوردە خوێنگەرمانەمانم لە بەرچاوە ، کە لە رۆژی جەژی نەورۆز و رۆژی رزگاری ی کەرکوکدا ، لە کاتژمێری یانزەی پێش نیوەڕۆ ، ھەموو بە جلی کوردییەوە ، لەسەر قەڵا سەرکەشەکەی کەرکوکدا وەستابوون و ، ئاڵایەکی رەنگینی کوردستانیان بەرزکردبۆوە و ، پێکەوە بە دەنگێکی زوڵاڵ سروودی ( ئەی رەقیب ) یان دەوت ، دواتر سروودی( نەورۆز ) یان چڕی ..\nپێویستە ئاماژەش بە رۆڵی ھەریەکە لە رادیۆی ( دەنگی گەلی کوردستان ) و ، رادیۆی ( دەنگی کوردستانی عێراق ) بکەین .. کە رۆڵێکی کاریگەری گرنگیان ھەبوو لە راپەڕینەکەدا .. لە راچەنین و لە ھاندانی جەماوەری کوردمان بۆ خۆڕاگرتن و ، خۆئامادەکردن بۆ راپەڕین لە کەرکوکدا .. رۆڵیان ھەبوو لە خرۆشاندی سۆزی لاوەکانمان .. ھەواڵەکان و ئاگاداری و بەیاننامە و مژدەی سەرکەوتن و رزگارکردنی ناوچەکانمان ، لەم دوو رادیۆوەوە دەبیست .. سروودە نیشتیمانییەکانیش ھێندەی تر .. گڕ و جۆش و تینیان بە جەماوەری گەلەکەمان دەبەخشی و گەشبینی تریان دەکردین .\nلە رۆژی( ١٨ / ٣ / ١٩٩١) دا ، خاڵۆزایەکم و برایەکی خێزانەکەم لە گەڕەکی ئەڵماس لە ماڵمان بوون .. گوێمان لە رادیۆی ( دەنگی گەلی کوردستان ) گرتبوو .. لە پڕ خاڵوزاکەم وتی : " بڕوا بکەن پێشمەرگە زۆر لە کەرکوک نزیک کەوتوونەتەوە .. " منیش وتم : " بە چیا دزانی ؟ " وتی : " ئەی گوێتان لێ نییە لە بەیانییەوە ، بە زۆری گورانییکانی ( عەلی مەردان ) لێ دەدەن " ... قسەکەشی راست بوو .. لە بەیانیی ئەو رۆژە بەبێ وەستان ھێلیکۆپتەرە سەمتییەکان و تۆپخانەکانی رژێم ، بە خەستی و بەردەوامی ، دەوروبەری شاری کەرکوکیان بۆردوومان دەکرد .\nئەوەش بزانن ، کە رزگارکردنی کەرکوک بەبێ قوربانیدان نەھاتە دی .. بە خوێنی زیاتر لە ( ١٦٠) شەھیدی نەمرمان .. رزگار کرا .\nبەداخەوە ، کەرکوک تەنھا ھەشت رۆژ ئازادی بە خۆیەوە بینی .. ھۆیەکانی دووبارە داگیرکردنەوەی لەلایەن ، سۆپای دڕندەی سەرکوتکەری عێراقەوە ، دەگەڕێتەوە بۆ چەند ھۆیەک .. گرنگترینیان ئەوەبوو کە ئەمریکا گڵۆپی سەوزی بۆ سەدامی دیکتاتۆر ھەڵکرد .. بۆ سەرکوتکردن و گرتنەوەی شارەکانی کوردستان و ، باشووری عێراق .. ئەمجارەش ئەمریکا ، کوردیان کرد بە قوربانی بەرژەوەندییەکانی خۆیان .\nسەرەڕای ئەوەی کە ساڵەھای ساڵە ، حکومەتە شۆڤێنییە یەک لە دوای یەکەکانی عێراق .. بە ھەموو شێوەیەک و توانایانەوە ، خەریکی بەعەرەبکردنی کەرکوک بوونە .. بۆ گۆڕینی دیمۆگرافیای نەتەوەیی لەم پارێزگا کوردستانییەمان .. بەڵام رزگارکردنی کەرکوک لەم راپەڕینەدا .. پیلانی حەفتا ساڵ لە پاکتاوکردنیی رەگەزی و چەوسانەوەی نەتەتەوایەتی ھەڵوەشانەوە .. راپەڕین و رزگارکردنی کەرکوک ئەو راستییەی بە داگیرکەران سەلماندەوە ، کە کورد بە ھیچ جۆرێک و لەژێر ھیچ ھەڕەشە و گوشارێکدا سازش لەسەر کەرکوک ناکات و ، ھەرگیز دەسبەرداری کەرکوک نابێت . بۆیە خەون و نیازە گڵاوەکانی شۆڤێنییەکان پووچەڵ کرانەوە و ، ھاتنەوە سەر سفر .\n.. ئەمڕۆ بێ یا سبەی ، دەبێت کەرکوک و ھەموو ناوچە داگیرکراوەکانی ترمان .. بگەڕێنەوە سەر کوردستان .. تا ئەم مافەش بەدەست دھێنین ، راپەڕینمان بەردەوام دەبێت و دانامرکێین .\nداستانی راپەڕین و رزگارکردنی کەرکوک ، شایانی ئەوەیە چەندین کتێبی لەسەر بنووسرێت .. نامەی ماستەر و دکتۆرای لێ وەربگیرێت .. بکرێتە فلمێکی سینەمایی شایستە .. پێویستە ھەموو ساڵێکیش ئەم یادە بەرز رابگرین و .. کەرنەڤاڵ و ئاھەنگی خۆشیی تیا بگێڕین و .. جۆرەھا چالاکی ھونەری و رۆشنبری و وەرزشی تێدا بکەین.\nبێگومان نھێنی سەرکەوتنمان ، لە راپەڕینەکەی ساڵی ( ١٩٩١) دا و ، رزگارکردنی ھەموو شارەکانی کوردستان ، بە کەرکوکیشەوە .. دەگەڕێتەوە بۆ یەکێتی و یەکڕیزیمان بۆ گیانی برایەتی و تەباییمان .. کە لە (بەرەی کوردستانی) و ، یەک دەنگی جەماوەری گەلەکەماندا بەرجەستە ببوون .. بەڵام بە داخەوە ، ھەر کە ھاتنە ناو کەرکوکەوە ، تا ئەمڕۆش ململانێی حیزبە کوردییەکانمان و ، لەسەر باڵادەستی لە کەرکوکدا .. زیانێکی گەورەیان بە کەرکوک گەیاندووە .. ھەر بە ھۆی ئەم ململانێیەوە و رێنەکەوتنەیان بوو .. لە ھەڵبژاردنەکانی ئەم دواییدا .. دوو سێ کورسیی پەڕلەمانیمان لە پارێزگای کەرکوکدا لە دەست دا .. ھیوادارم پەند وەربگرن و ، ئەم ھەڵەیە دووبارە نەکەنەوە .\nئەمڕۆ بزووتنەوەی رزگاریخوازی کورد لە ھەر چوار پارچەی کوردستاندا ، بە قۆناخێکی ناسک و ھەستیاردا تێ دەپەڕێ ، قۆناخێکی چارەنووسازە ، گەلێ تەنگەژە و بەرھەڵستیمان لە رێ دان .. ناحەزانی گەلەکەمان لە زۆر لاوە بۆسەیان بۆ ناوینەتەوە .. نیازی گڵاویان ، لە ناوبردنی دەسکەوتەکانی ڕاپەڕینەکەمانە .. کە بەری دەریایەکی خوێن و فرمێسک و ، ئەنفال و کیمیاباران و، کۆمەڵ کوژی و ، و گۆڕی بە کۆمەڵ و ، ھەزاران شەھیدمانە .\nبۆیە ئەمڕۆ ، لە ھەموو کاتێ زیاتر پێویستیمان ، بە رێکخستی ناوماڵی کورد ھەیە .. پێویستیمان بە یەکڕیزی و برایەتی و تەبایی و یەک وتاری سیاسی ھەیە . . پێویستە ھەموو لایەکمان ، لە ژێر چەتری کوردایەتیدا کۆببینەوە .. ھەردەم چارەنووس و بەرژەوەندی باڵای گەلەکەمان ، لە سەرووی ھەموو بەرژەوەندی و دەسکەوتێکی حیزبی و تایبەتیمانەوە بێت .. جارێکی تر رێ بە دوژمنانی کورد نەدەین ، درز بخەنە ریزی گەلەکەمانەوە .. بە دڵفراوانییەوە یەکتری قبووڵ بکەین و ، گوێ لە رەخنە و رای جیاوازمان بگرین .. پێویستە پەند و وانە ، لە ھەڵە و شکستی و نەھامەتییەکانمان وەربگرین و ، دووبارەیان نەکەینەوە .. کوردستانی شیرین ، نیشتمانی ھەموومانە .. ھەمووشمان بە کوردستانەوە جوانین .. پاراستن و بەرگری کردن لە کوردستان .. ئەرکێکی پیرۆز و ئەخلاقی ئەستۆی ھەموومانە .\nسەردەم ، سەردەمی سەرھەڵدان و راپەڕینی گەلانی ژێردەستە و چەوساوە و ماف زەوتکراوە .. سەردەمی ملشکاندنی زوردار و مێردەزمە و دیکتاتۆرە ستەمکارەکانە.\nسەردەمی ، یەکتری قبووڵکردن و پێکەوە ژیان و رێز لە یەکگرتنە ، سەردەمی زمانی دیالۆک و گفتوگۆ و دیبلۆماسییەتە ، رۆژ ، رۆژی وەرگرتنی مافە رەواکانە .. رۆژی بڕیاردانی مافی چارەی خۆنووسینی گەلانی نیشتمان داگیرکراوە .. ھەر وەکو شاعیری کوردمان ( عەلی عەبدوڵا شەونم ) دەڵێ :\nرۆژی ئــــازادی یە ، نەک زەبـــوونی یە\nئەی منیش وەک گـەلان ، مافـم بۆ نی یە\nلە یادی (٢١) ساڵەی راپەڕین و ، رۆژی جەژنی رزگارکردنی شاری کەرکوکی خۆشەویستمان .. پیرۆزبای لە ھەموو کوردێکی کورد و کوردستان پەروەر دەکەم .. لەم یادەدا ، بەڵین تازە دەکەینەوە ، کە سوورتربین لە خەبات کردن و ، بەڵین بێ بە ھیچ کلۆجیک سازش نەکەین لەسە مافە رەواکانمان .. لەسەر کوردستانیەتی کەرکوک ھەردەم پێشمەرگەی گیان لەسەردەستی چەک و پێنووس بین .. بێگومان ھەر مافێکیش خاوەن ماف دەستی لێ ھەڵنەگرێت و، بۆ بە دەست ھێنانی خەبات بکات و ، قوربانی بدات .. زوو بێ یادرەنگ وەری دەگرێت .. وتراویشە ( ماف نادرێ و وەردەگیرێت )\nگەشبینم بەوەی ، کە جەژنی نەورۆز و جەژنی رزگارکردنی یەکجاری کەرکوک و ناوچە داگیرکراوەکانی ترمان بۆ سەر کوردستان ، نزیک بۆتەوە . .\nنەمری و سەروەری بۆ سەرجەم شەھیدانی کورد و کوردســتان .\nسەرشۆڕی و مردن بۆ داگیرکەران و زۆرداران و دیکتاتۆرەکان .\n١٥\_٣\_٢٠١٢ - نەرویچ


٤ تاكتیك بۆ چارەسەری كڕێشی سەری منداڵ كە پێویستە هەموو دایكێك بیزانێت - تۆڕی میدیایی خەڵک\n٤ تاكتیك بۆ چارەسەری كڕێشی سەری منداڵ كە پێویستە هەموو دایكێك بیزانێت\nشتێكی ئاساییە كە كرێش لە سەری منداڵی ساوادا دروست ببێت، بەڵام ئەوە قەلەقی بۆ دایكان دروست دەكات، ئەمەی خوارەوە باشترین چارەسەرە بۆی:\n-دەتوانیت بە شامپۆی تایبەتی منداڵ سەری منداڵەكەت بەشێوەیەكی رۆژانە بشۆیت.\n-پرسیاری دكتۆر بكە تا بزانی كە ئایا دەكرێت شامپۆی دژە كرێش بەكار بهێنیت.\n-زەیتی قژی منداڵان بۆ منداڵەكەت بەكار مەهێنە، چونكە ئەوە چەوری قژی زیاتر دەكات.\n-دەتوانیت قژی بە كرێمی شێدار تەڕبكەیت، تا وشك نەبێتەوەو بەهۆیەوە چەوری دەربدات.\nشووتی هەرزان دەبێت\nنرخی نوسینگەکانی شۆفێری بەرزە


وه‌زاره‌تی خوێندنی باڵا چه‌ند بڕیارێكی گرنگ له‌به‌رژوه‌ندی خوێندكاران ده‌رده‌كات\nموضوع: وه‌زاره‌تی خوێندنی باڵا چه‌ند بڕیارێكی گرنگ له‌به‌رژوه‌ندی خوێندكاران ده‌رده‌كات الخميس 05 نوفمبر 2009, 4:05 pm\nبه‌مه‌به‌ستی چاره‌سه‌ركردنی كێشه هه‌ڵواسراوه‌كانی خوێندكارو قوتابیان پڕۆفیسۆر دلاوه‌ر عه‌بدولعه‌زیز عه‌لادین وه‌زیری خوێندنی باڵاو توێژینه‌وه‌ی زانستی بڕیاری چاوپێخشاندنه‌وه‌ی له‌سه‌ر ئه‌و كێشانه‌ی داو ئه‌م بڕیارانه‌ی وه‌رگرت:\n1. ئه‌و قوتابیانه‌ی كه‌ساڵی رابردوو له‌په‌یمانگاكانی ناوه‌ڕاست و باشوری عیراق وه‌رگیرابوون، له‌پاش ووردبوونه‌وه له كێشه‌كانیان وه‌كو به‌ربه‌ستی زمانی خوێندن و باری قورسی دارایی و كه‌شی ناهه‌موار كه به هۆیانه‌وه خوێندكارو قوتابیان بوونه‌ته قوربانی ئه‌و بارودۆخه، له‌دوای دیراسه‌كردن له‌گه‌ڵ ده‌سته‌ی خوێندنی ته‌كنیكی بڕیار درا ئه‌و خوێندكارو قوتابیانه‌ی له‌خاڵه‌كانی خواره‌وه ده‌ستنیشان كراون بگوازرێنه‌وه بۆ په‌یمانگاكانی هه‌رێمی كوردستان.\nئـ- ئه‌و قوتابیانه‌ی له قۆناغی یه‌كه‌م ده‌رچوون بۆ قۆناغی دووه‌م.\nب-ئه‌و قوتابییانه‌ی له قۆناغی یه‌كه‌م ده‌رنه‌چوون له په‌یمانگاكانی ناوه‌ڕاست و باشوری عیراق ده‌توانن بگوازرێنه‌وه بۆ هه‌مان به‌ش و قۆناغ له په‌یمانگاكانی هه‌رێم.\nج- ئه‌و قوتابییانه‌ی ده‌رچوون له قۆناغی یه‌كه‌م بۆ قۆناغی دووه‌م به‌ڵام له‌یه‌ك وانه عبوریان هه‌یه ده‌توانن بگوازرێنه‌وه.\nد- ئه‌و قوتابییانه‌ی له‌دوو وانه عبوریان هه‌یه بۆیان هه‌یه بگوازرێنه‌وه به‌مه‌رجێك بگه‌ڕێنه‌وه بۆ قۆناغی یه‌كه‌م یاخود هه‌ر له شوێنی خۆیان ده‌مێننه‌وه.\n2 . ئه‌و قوتابیانه‌ی له‌ده‌ره‌وه‌ی هه‌رێم له‌كۆلیژی به‌رز وه‌رگیراون ده‌توانن بگه‌ڕێنه‌وه بۆ زانكۆكانی هه‌رێم به‌و مه‌رجه‌ی له‌و شوێنانه ده‌وام بكه‌ن كه له‌بنه‌ڕه‌ته‌وه به‌گوێره‌ی دابه‌شكردنی ناوه‌ندی وه‌رگرتنی قوتابیانی هه‌رێم وه‌رگیرابوون.\n3. ناوه‌ندی وه‌رگرتن و گرفته‌كانی كێشه‌ی (4691) خوێندكارو قوتابی خرانه‌ڕوو كه‌ساڵی خوێندنی 2008-2009 له‌زانكۆو په‌یمانگاكانی هه‌رێم وه‌رنه‌گیرابوون، بڕیاردرا كه ئه‌م ژماره‌یه له‌په‌یمانگاكانی هه‌رێم بۆ ساڵی خوێندنی 2009-2010 وه‌ربگیرێن به‌په‌یڕه‌وكردنی هه‌مان میكانیزمی ناوه‌ندی وه‌رگرتنی قوتابیان له‌ساڵی پاردا، ورده‌كاری وه‌رگرتن و دابه‌شكردنیان له‌ماوه‌یه‌كی كورتدا راده‌گه‌یه‌نرێت.\n4.پاش چاوپێكه‌وتنی نوێنه‌رانی قوتابیان و خوێندكاران سه‌باره‌ت به‌گۆڕینی سیسته‌می عبور كه‌بكرێته دوو وانه وه‌زیری خوێندنی باڵا له‌مڕووه‌وه گله‌یی له‌سیسته‌مه‌كه كرد به‌وه‌ی هیچ كه‌ناڵێكی په‌یوه‌ندی نێوان خوێندكارو قوتابیان و ناوه‌نده‌كانی بڕیاردان نه‌بووه بۆیه بڕیاردرا له‌كۆبوونه‌وه‌ی ئاینده‌ی ئه‌نجومه‌نی وه‌زاره‌تدا نوێنه‌ری خوێندكارو قوتابیان به‌شداری بكه‌ن وه‌كو ده‌رفه‌تێك بۆ ئه‌وه‌ی بۆچوون و ده‌نگی خۆیان بگه‌یه‌ننه ناوه‌ندی بڕیاردان.\nوه‌زیری خوێندنی باڵا و نوێنه‌رانی خوێندكار و قوتابییان له دوای گفتوگۆیه‌كی راشكاوانه رێككه‌وتن كه له‌دوای ئه‌و كۆبوونه‌وه‌یه‌ی ئه‌نجومه‌ن هه‌ردوو لایه‌ن پابه‌ندی دوابڕیاره‌كانی ئه‌نجومه‌ن بن.\nموضوع: رد: وه‌زاره‌تی خوێندنی باڵا چه‌ند بڕیارێكی گرنگ له‌به‌رژوه‌ندی خوێندكاران ده‌رده‌كات الأربعاء 16 ديسمبر 2009, 5:45 pm\n.زور سوباس براكم\nموضوع: رد: وه‌زاره‌تی خوێندنی باڵا چه‌ند بڕیارێكی گرنگ له‌به‌رژوه‌ندی خوێندكاران ده‌رده‌كات الأربعاء 16 ديسمبر 2009, 6:09 pm


دوای بڵاوبوونەوەی وێنەی چەند کچێکی دەرچووی زانکۆی تاران، کە وێنەی یادگاری دەرچونەکەیان چرکاندووە، بەڵام جیاوازتر لە خوێندکارانی دیکە لەچکەکانیان لاداوە، ئەوە شەڕی لایەنگرانی سەرپۆش و دژە سەرپۆشی بردە بەردەم دەرگای زانکۆی تاران.\nبڵاوبوونەوەی وێنەی ئەو چەند کچە بەبێ سەرپۆش لەبەردەم زانکۆی تاراندا، ناڕەزایەتییەکانی بردە ناو سۆشیاڵمیدیا و دواتریش گروپێک لە لایەنگرانی سەرپۆش و حیجاب، لەهەمان شوێنی وێنەی کچە بێ سەرپۆشەکان، ڤیدیۆ کلیپێکیان دروستکرد.\nلابردنی سەرپۆشەکان، لەلایەن ئەو چەند کچەوە چەندین خوێندنەوەی جیاجیای بۆکراوە، بەتایبەت بەستنەوەی وێنەکە بە ناڕەزایەتی سیاسییەوە.\nپێشتریش لەچەند حاڵەتێکی هاوشێوەدا کە کچان بە ئاشکرا سەرپۆشەکانیان لاداوە، گروپێک بە پشتگیری حکومەت، لەهەمان شوێن بە سەرپۆش و حیجابەوە چالاکیان ئەنجامداوە.\nبەپێی مادەی 638ی کۆماری ئیسلامیی ئێران، “هەرکەسێک بە ئاشکرا سەرپۆش یان جلەداپۆشراوەکانی لە شوێنە گشتییەکاندا لاببات، ئەوا بەپێی حاڵەتەکە لە 10 ڕۆژ زیندانی تا دوو مانگ سزا دەدرێت، یان 74 قامچی لێدەدرێت.\nواقعا سازندگان این ویدئو چه تصوری از جامعه امروز ایران دارند؟\nکاش حداقل واکنش ها را در همان مترویی که سوار شدید، می دیدید!\nاگر گوشه چشمی به الزامات همبستگی ملی داشتید، دست از این رفتارها بر می داشتید. pic.twitter.com/D4z24ssMSc\n— Azar Mansoori (@MansooriAzar) November 7, 2021\nئەڵمانیا داوای گرتنەبەری ڕێکار دەکات بۆ وەستاندنی پەڕینەوەی کۆچبەران لە بیلاڕوسیاوە\nدەسەڵاتدارانی سوریا دەستبەسەرداگرتنی زیاتر لە نیو تۆن حەبی هۆشبەریان لە جۆری (كبتاگۆن) ڕاگەیاند، كە ئامادەی هەناردەكردن كرابوو بۆ…\nتاڵیبان و ئێران ڕێككەوتنێكیان واژووكرد\nوتەبێژی تاڵیبان ڕایگەیاند، لەگەڵ ئێران ڕێككەوتننامەیەكی بازرگانییان واژووكردووە، کە تیایدا کۆتایی بە کۆسپەکانی بازرگانی نێوان هەردوولا دەهێنێت. زەبیحوڵڵا…


سێ بەشی نوێ لەناو نەخۆشخانەی مناڵان كرایەوە\nلەمەراسیمێكدا بەئامادەبوونی د.سەباح نەسرەدین بەڕێوبەری گشتی تەندروستی سلێمانی و د.هەڤاڵ ئەبوبەكر پارێزگاری سلێمانی و نوێنەری ڕێكخراوی كۆچی نێودەوڵەتی و بەڕێوبەر و كارمەندانی نەخۆشخانەی د.جەماڵ ئەحمەد ڕەشیدی مناڵان ، سێ بەشی نوێ لەناو نەخۆشخانەی مناڵان كرایەوە.\nپێداویستی ئەو سێ بەشەی نەخۆشخانەی مناڵان لەلایەن ڕێكخراوی كۆچی نێودەوڵەتی دابین كراوە و پێكهاتووە لە 10 ئامێری هەناسەدانی دەستكرد و دروستكردنی سیستمی ئۆكسجین بۆ نەخۆشخانەكە لەگەڵ دابین كردنی پێداویستی ژووری یاری منداڵان.\nدوای كردنەوەی بەشەكان لەكۆنگرەیەكی ڕۆژنامەوانیدا هەریەك لەپارێزگاری سلێمانی و بەڕێوبەری گشتی تەندروستی سلێمانی و بەڕێوەبەری نەخۆشخانەی د.جەماڵ ئەحمەد ڕەشیدی مناڵان سوپاسی ڕێكخراوی كۆچی نێودەوڵەتی یان كرد لەبەرامبەر ئەو هاوكاریانەی پێشكەشی نەخۆشخانەكە و هاوڵاتیانی سلێمانی كرا.


بۆ پووچەڵکردنەوەی زیانەکانی رۆژێک کە جەستە چالاکی نەبووە دەبێ چەندە وەرزش بکەین؟\n13/12/2020 06:17 PM\nهەموومان دەزانین دانیشتنی درێژماوە زیانی بۆ تەندروستی هەیە بەڵام بۆ بەرەنگاربوونەوە لەگەڵ ئاسەواوە نەگەتیڤەکانی رۆژێک کە لەسەر کورسی دانیشتووین دەبێ چەندە وەرزش بکەین؟ توێژینەوەیەکی نوێ دەڵێ بۆ ئەم مەبەستە دەبێ نزیکەی 30 بۆ 40 خولەک وەرزش بکەین . ئەم توێژینەوەیە دەڵێ لانی‌زۆر 40 خولەک چالاکیی جەستەیی قورس و مامناوەند، 10 کاتژمێر ناچالاکیی قەرەبوو دەکاتەوە، ئەگەرچی هەر چەشنە جووڵەیەک تەنانەت ئەگەر پیاسەیەکی کورتیش بێ بۆ ئەم مەبەستە یارمەتیدەرە.\nئەم توێژینەوەیە دەریخست مەترسیی مەرگ لەناو کەسانێکدا کە لایف ستایلیان هیچ چالاکییەکی جەستەیی تێدا نییە، لەگەڵ کەمبوونەوەی چالاکیی جەستەیی قورس و مامناوەند، زیاد دەکات. لەم وتارە بڵاوکراوەیەدا باس لەوە کراوە: "لەو کەسانەی کە نزیک 30 بۆ 40 خولەک چالاکیی جەستەیی مامناوەند بۆ قورسیان هەبوو، پەیوەندیی نێوان دانیشتنی درێژخایەن و مەترسیی مەرگ جیاوازییەکی بەرچاوی لەگەڵ ئەو کەسانەی کە ماوەیەکی کەمتریان بە بێ چالاکیی جەستەیی تێپەڕ دەکرد، نەبوو."\nبە واتایەکی دیکە، بە ئەنجامدانی ئەو چالاکییە جەستەییانەی کە تا رادەیەک قورسن، بۆ نموونە پاسکیل سواری، پیاسەکردن و باخەوانی، دەتوانن مەترسیی مەرگ زووڕەس بگەیەننە ئاستێک کە ئەگەر ئەوم هەمووە دانەنیشتایەن نەدەهاتە ئاراوە، تا ئەو رادەیەی کە دەکرێ ئەم پەیوەندییە لەو داتایانەی کە لە هەزاران کەس تۆمار کراوە، ببینین.\nئەم پێشنیارە بەتایبەت لەم بارۆدۆخەی ئێستادا کە پەتای کۆرۆنا زۆرینەی خەڵکی خانەنشین کردووە دەتوانێ زۆر کارا بێت. بۆ نموونە دەتوانن لەجیاتی بەکارهێنانی مەسعەد بە قادرمەدا هاتوچۆ بکەن، پاسکیل سواری بکەن یان ئەگەر گونجا لەگەڵ مناڵەکانتان یارییەکی بێ زیان ئەنجام بدەن.


به‌رپرسێكی وه‌زاره‌تی ئه‌وقاف: 150 چەکداری کوردی نێو داعش خۆیان رادەستی ھەرێم کردووەتەوە\nبەرپرسێکی وه‌زاره‌تی ئه‌وقافی حکومەتی ھەرێمی کوردستان رایگه‌یاند، زۆربەی ئه‌و كوردانه‌ی چونه‌ته نێو داعشه‌وه کوژراون و ژمارەیەکیشیان خۆیان ڕادەستی ھەرێمی کوردستان کردووەتەوە، بەڵام نزیکەی 20 کەسیان چوونەتە نێو ڕیزەکانی بەرەی نوسرەوە.\nمەریوان نەقشبەندی، بەرپرسی پەیوەندییەکانی وەزارەتی ئەوقاف به ماڵپه‌ری فه‌رمی پارتی راگه‌یاندووه، "لە سەرەتای ھاتنی گرووپی تیرۆریستیی داعشدا خەڵکێک لە ھەرێمی کوردستانەوە پەیوەندییان بەو گرووپەوە کرد و ژمارەی کوردانی ھەرێمی کوردستان لەنێو داعش گەیشتە 500 کەس، بەڵام دوای دوو ساڵی یەکەم، پەیوەندیکردن بە داعشەوە بەرەو کەمبوونەوە و دواتر نەمان چوو، زۆربەی ئەو کوردانەی لەنێو داعش بوون کوژراون و بەپێی ئاماری بەردەستی ئێمە نزیکەی 350 چەکداری کوردی نێو داعش کوژراون."\nبەرپرسەکەی وەزارەتی ئەوقاف، کە پێشتر ئەندامی لیژنەی کۆکردنەوەی بەڵگەنامە و بەرەنگاربوونەوەی بیری توندڕۆیی بوو، دەڵێت، "لەو کوردانەی لەنێو داعش نەکوژرابوون، بەشێکی زۆریان خۆیان ڕادەستی دەزگا ئەمنییەکانی ھەرێمی کوردستان کردەوە، کە ژمارەیان 150 کەسێک دەبوو، بەپێی یاسا مامەلەیان لەگەڵ دەکرێت."\nلەبارەی ئەو داعشە کوردانەی ماون، نەقشبەندی رونیكرده‌وه، "چەکداری کورد لەنێو داعش نەماوە، لەبەر ئەوەی دوای شکستی داعش لە باغۆز و ناوچەکانی دیکەی سووریا ھیچ کوردێک دەستگیر نەکراوە کە لەگەڵ چەکدارانی داعش بووبێت، ھەتا لەو 900 چەکدارەی ڕادەستی عێراق کراونەتەوە ھیچ کوردێکیان تێدا نییە، ئەوەش نیشانەی ئەوەیە کورد لەنێو داعش نەماوە."\nئه‌وه‌شی خسته‌ڕو، "ژمارەی ئەو کوردانەی لە سووریا لەنێو ڕیزەکانی داعش مابوون، ھەمووی ٢٠ چەکدارێک دەبێت، بەڵام زانیاری ھەیە ئەوانە داعشیان بەجێ ھێشتووە و لە سووریا پەیوەندییان بە گرووپی بەرەی نوسرەوە کردووە، ئەوەش بە گوتەی خێزانە داعشەکان."


مووچەی خانەنشینان زیاد دەكرێتخەڵك؛ ناوەڕۆكی كۆبوونەوەی پەڕلەمان و حكومەت ئاشكرادەكات – تۆڕی میدیایی خەڵک\nخەڵك؛ ناوەڕۆكی كۆبوونەوەی پەڕلەمان و حكومەت ئاشكرادەكات\n2020/01/07 - 6:39 PM\nكۆبوونەوەی لێژنەی دارایی و ئابووری پەڕلەمان و شاندی حكومەت بەڕێوەچوو تایبەت بەپڕۆژە یاسای چاكسازی، چاوەڕوانیش دەكرێت هەفتەی داهاتوو خوێندنەوەی دووەمی لەسەر بكرێت و هەوڵیش دەدرێت كۆدەنگی سەرجەم لایەنەكانی لەسەربێت.\nڕێواز فایەق، سەرۆكی پەڕلەمانی كوردستان لەكۆنفڕاسێكی ڕۆژنامەوانیدا ڕایگەیاند، پڕۆژە یاسای چاكسازی ئێستا لەپڕۆسەی نووسینی ڕاپۆرتدایە لەلایەن لێژنە تایبەتمەندەكانەوە و چوار لێژنە ڕاپۆرتی خۆیان ئامادەكردووە تەنها لێژنەی دارایی ماوە، بۆیە دوای ئامادەكردنی ڕاپۆرت لەلایەن جێگری سەرۆكی پەڕلەمان ئاڕاستەی لێژنەی یاسایی دەكرێت، ئەوانیش ڕاپۆرتی خۆیان دەنووسن و دەخرێتە بەرنامەی كار.\nلای خۆشیەوە، ئومێد سەباح، سەرۆكی دیوانی ئەنجوومەنی وەزیران ڕایگەیاند، كۆبوونەوەیەكی زۆرباش لەسەر یاسای چاكسازی بەڕێوەچوو، هەندێك بۆچوون هەبوون یەكخراون و سبەینێ لەكۆبوونەوەی ئەنجوومەنی وەزیران و لێژنەی داراییش بەردەوامی بەم بابەتە دەدەین.\nدەشڵێت: “ئومێد دەكەین لەم ماوەیەی، كە دەسەڵاتی یاسادانان درێژكراوەتەوە یاسای چاكسازی تێدا پەسەند بكرێت، چونكە گەیشتووینەتە تێگەیشتنی هاوبەش”.\nبەپێی زانیارییەكانی (خەڵك) لە كۆبوونەوەی سەرۆكایەتی حكومەت و پەڕلەمان و لیژنەی دارایی ڕێككەوتن كراوە لەسەر بەشێكی زۆری پڕۆژە یاسای چاكسازی لە مووچە و خانەنشینی و دەرماڵەكان و بەهۆی پێداگیری پەڕلەمانتاران، كە كەمترین مووچەی خانەنشینی بكرێتە 400 هەزار دینار، حكومەت ڕەزامەندی داوە لەسەر ئەوەی بكرێتە 300 هەزار دینار لە دۆخی ئێستادا تا ئەو كاتەی دۆخی دارایی حكومەت باشتر دەبێت.\nپەڕلەمانی كوردستانحكومەتی ھەرێمخانەنشینانمووچەیاسای چاكسازی


ئەنجوومەنی زیندانییە سیاسییەکانی ڕۆژهەڵاتی کوردستان\nئەنجوومەنی زیندانییە سیاسییەکانی ڕۆژهەڵاتی کوردستان: سەنگەری بەرەنگاریی زیندان بۆ تێکۆشەرانی کورد هەروا مەتەرێزی مقاومەت و بەگژداچوونەوەیە\nزیندانیانی خۆڕاگری سیاسی!\n22ی ڕێبەندانی ئەمساڵی ١٣٩٧ی هەتاوی، هاوکاتە لەگەڵ چل ساڵەی هاتنەسەرکاری ڕێژیمی کۆماری ئیسلامیی ئێران. چل ساڵ پێش ئێستا گەلانی مافخواز و ئازادیخوازی ئێران بە ڕاپەڕین دژ بە دەسەڵاتی پاشایەتی و لە درێژەی خەباتێکی پڕ لە تێچووی ئینسانیدا، هەوڵی گۆڕینی نیزامی دیکتاتۆریی پاشایەتی بە دەسەڵاتێکی گەلی و دێموکراتیکیان دا. شۆڕشی گەلانی ئێران کە زۆری نەخایاند بە “شۆڕشی ئیسلامی” پێناسە کراو و ئەقڵییەتێکی توندڕەوی مەزهەبی بەسەریدا زاڵ بوو، هەر لە ڕۆژەکانی سەرەتای هاتنەسەرکاری ڕێژیمی کۆماری ئیسلامی ئێران کە لە درێژەی پرۆسەیەکی نادێموکراتیک و داسەپاودا خۆی بەسەر ئیرادەی ئازادیخوازانەی خەڵکدا زاڵ کردبوو، تووشی بەلاڕێدابردن و گۆڕینی ماهییەتی درا.\nئەقڵییەتی تازە بەدەسەڵاتگەیشتووی مەزهەبی کە توانای قبووڵکردنی هیچ بیرکردنەوەیەکی جیاواز لە خۆی نەبوو، کە هەر لە مانگ و ساڵەکانی یەکەمدا ڕووخساری ڕاستەقینەی خۆی بە هێرش بۆ سەر جیابیران، حیزب و ڕێکخراوە ئازادیخوازەکان و بەرتەسکردنەوەی ئازادییە کۆمەڵایەتییەکان، ئاشکرا کرد. هێرش بۆ سەر کوردستان و وڵامدانەوەی پەیامی ئاشتیخوازانەی بزووتنەوەی نەتەوەیی خەڵکی کوردستان بە ڕاگەیاندنی فەرمانی جیهادی خومەینی دژ بە خەڵکی کوردستان، سەرەتای سیاسەتی دژیگەلیانە و سەرکوتکەرانەی ئەم ڕێژیمە بەرانبەر بە کورد و کوردستان بوو. کاربەدەستانی کۆنەپەرەست و دواکەوتووی ئەم ڕێژیمە کە جیا لە ئەقڵییەتی بەرتەسک و توندڕەوانەی خۆیان و ڕێژیمەکەیان، چاوی بینینی هیچ بیرکردنەوە و کەس و لایەنی دیکەی ئەم وڵاتەیان نەبوو، بە بەرزکردنەوەی درووشمی “شەڕ نێعمەتی خودایە”، ئێران و خەڵکی ئەم وڵاتەیان تووشی شەڕێکی پڕ لە تێچوو و خەسار کرد. هێرش بۆ سەر خەڵکی کوردستان و هەوڵدان بۆ لەنێوبردنی بزووتنەوەی مافخوازانەی خەڵکی کوردستان کە تا ئێستاش درێژەی هەیە، کارنامەیەکی ڕەش و پڕ لە تاوانی ئەم ڕێژیمەیە.\nڕێژیمی کۆماری ئیسلامی ئێران کە وڵامی پەیامی ئاشتیخوازانەی بزووتنەوەی کوردی بە هێرش بۆ سەر کوردستان دەست پێ کرد، شەپۆڵێکی بەربڵاوی لە ڕەشبگیری دەست پێکرد. دوای بڕیاری خەبات و بەربەرەکانیی ئاشکرای خەڵکی کوردستان بۆ دەستەبەرکردنی ویست و داخوازییەکانی، هێزە ئەمنیەتییە سەرکوتکەرەکانی ڕێژیم بە هەزاران کەسیان لە سەرتاسەری نیشتمان ڕاپێچی چاڵەڕەشەکان کرد کە زۆربەیان بە بێ ئەوەی دادگایی بکرین بە تاک و کۆمەڵ گیانیان لێ ئەستێندرا. ئێعدامکردنی ٥٩ لاوی کورد لە شاری مهاباد لە ڕۆژی ١٢ی مانگی جۆزەردانی ساڵی ١٣٥٩، نموونەیەکی لەبیرنەکراوەی ئەم تاوانانەیە.\nدرێژەی دەسەڵاتدارێتیی ڕێژیمی کۆماری ئیسلامی ئێران تا دێ پڕاوپڕ دەبێ لە تاوان و غەدری زیاتر بەرانبەر بە ئازادیخوازانی وڵات؛ ئێعدامی بە کۆمەڵی زیندانیانی سیاسی لە ساڵی ١٣٦٧، کارابوونی تیمی تێرۆری ڕێژیم لە دەرەوە و نێوخۆی وڵات کە بەداخەوە بزووتنەوەی کورد و خەڵکی کوردستان لەم پێوەندییەدا بە تێرۆری دوو سکرتێری حیزبی دێموکراتی کوردستان؛ شەهیدان، دوکتور قاسملوو و دوکتور شەرەفکەندی و تێرۆری دەیان و سەدان کلادر و پێشمەرگەی حیزبە سیاسییەکان لە باشووری کوردستان، بەشی شێریان بەر کەوت.\nنیزامی سەرکوتکاری کۆماری ئیسلامی ئێران بە تاوانی بەربەرەکانێ و درێژەی خەبات و تێکۆشان لە کورستان تەنیا بە مەبەستی دەستەبەرکردنی ویست و داخوازییە ئینسانی و نەتەوەییەکانی خەڵکی کوردستان کە تا ئێستاش هەر لە جێی خۆیەتی، تا ئێستاش تێکۆشەران و چالاکانی کورد ڕاپێچی بەندیخانەکان دەکا و بە بێ ئەوەی چووکەترین مافیان وەک زیندانیی کە خاوەنی ماف و داواکاریی ڕەوای خۆیەتی لەبەرچاو بگرێ دوای ئازارو ئەشکەنجەدانێکی زۆر، حوکمی قورس و درێژ ماوەیان بەسەردا دەسەپێنێ. لەسێدارەدانی لاوانی کوردستان بە تاوانی مافخوازی بۆتە بەشێک لە پێناسەی دەزگای قەزایی کۆماری ئیسلامی ئێران. دۆسییەی زیندانیانی کورد و داسەپاندنی سزای ناڕەوا بەسەریاندا ئەوەندە ئەستوور و خاوەن باسە کە لەوەها دەرفەتێکدا تەنیا ئاماژە پێکردنیشیان قورس و گرانە. بۆیە تەنیا بە مەبەستی تێگەیشتن لە پێشێلکارییەکان و ماهییەتی دەزگای ئەمنیەتی و قەزایی ڕێژیم، ئاماژە بە گۆشەیەک لە گرتن و ئەشکەنجە و لەسێدارەدانی چالاکانی کورد بە دەستی دامودەزگاکانی ڕێژیم لە ماوەی سێ ساڵی ڕابردوودا دەکەین:\nلە ماوەی سێ ساڵی ڕابردوودا 955 کەس لە خەڵکی ئاسایی و چالاکانی مەدەنی و سیاسی لەلایەن دەزگا ئەمنیەتییەکانەوە بە تۆمەتی چالاکیی ئەمنیەتی و سیاسی لە دژی کۆماری ئیسلامی و بەرژەوەندییەکانی ئەو ڕێژیمە گیراون. لەو 955 کەسەی لە ماوەی ئەمساڵانەدا دەسبەسەر کراون، لانیکەم 250 کەسیان دادگایی و سزای لە سێ مانگ تا سزای درێژ خایەنی 30 ساڵ زیندانیان بەسەردا سەپاوە و ئەوەندە کەسە زیاتر لە هەزار و یەک ساڵ (سەرجەم 12131 مانگ) زینداییان بەسەردا سەپاوە. هەروەها 11 بەندکراوی کوردیش بە تۆمەتی کردەوەی تێکدەرانە و ئەندامەتیی حیزبە کوردییەکانی ئۆپۆزیسیۆن سزای لە سێدارەدانیان بەسەردا سەپاوە و 18 بەندکراوی کوردیش لەژێر ئەشکەنجەدا یان بە شێوەی گوماناوی لە گرتووخانەکانی ناوەندە ئەمنیەتییەکاندا گیانیان لێ ئەستێندراوە. هەر لە ماوەی ئەم سێ ساڵەدا لە کوردستان لانیکەم 174 بەندکراو لە کوردستان لە سێدارە دراون، کە به‌پێی ڕێژه‌ی حه‌شیمه‌تی کورد له ئێران و ئاماری ئێعدامه‌کان له‌و وڵاته، له‌و بواره‌ی پێشێلکردنی مافی مرۆڤیشدا کورد هه‌ر به‌شی شێری به‌رکه‌تووە.\nئێستا کە یادی چل ساڵەی شوومی هاتنەسەرکاری ڕێژیمی کۆماری ئیسلامی ئێران دەکەینەوە، بە دەیان کەس لە چالاکانی سیاسیی کورد تەنیا بەتاوانی مافخوازی حوکمی لەسێدارەدانیان بەسەردا سەپاوە و بە سەدان چالاکی سیاسی و مەدەنی بە بێ ئەوەی دادگاییەکی شیاو کرابێتن و مافەکانیان پارێزراوبێت، حوکمی ناڕەوایان بەسەردا سەپێندراوە و بەهەزاران ئینسانی کوردە بێ ئەوەی لێپرسینەوەیان لێ کرابێ لەژێر ئازار و ئەشکەنجەدا چاوەڕوانی چارەنووسی جۆراوجۆر دەکەن. بۆیە سەنگەری بەرەنگاریی زیندان بۆ تێکۆشەرانی کورد هەروا مەتەرێزی مقاومەت و بەگژداچوونەوەیە. خۆڕاگریی زیندانیانی سیاسیی کورد لەژێر دەسەڵاتی ئەشکەنجە و شکاندنی حورمەتی ئینساندا، بەشێکی پڕشنگدارە لە خەباتی مافخوازانەی خەڵکی کوردستان.\nسڵاو لە خەڵکی مافخوازی کوردستان\nسڵاو لە زیندانییانی خۆڕاگر و بەورەی سیاسی\nئەنجوومەنی زیندانییە سیاسییەکانی ڕۆژهەڵاتی کردستان


کاردانەوەی «زەینەب سولەیمانی» بەرامبەر بە کۆتایی ھاتنی ڕژێمی «ترەمپ» - SAHAR KURDISH (Sorani)\nکاردانەوەی «زەینەب سولەیمانی» بەرامبەر بە کۆتایی ھاتنی ڕژێمی «ترەمپ»\nکانونی دوھەم 21, 2021 01:51 Asia/Tehran\nھەژمارێکی توییتێری بە ناوی «زەینەب سولەیمانی» کچی «حاج قاسم سولەیمانی» فەرماندەری شەھیدی لقی قودسی سپای پاسدارانی شۆڕشی ئیسلامی بەرامبەر بە کۆتایی ھاتنی ڕژێمەکەی «دۆناڵد ترەمپ» سەرۆک کۆماری تەریک خراوەی ئەمریکا، کاردانەوەی پیشان دا.\nبە پێی ڕاپۆرتی ھەواڵدەریی فارس، «زەینەب سولەیمانی» کچی «حاج قاسم سولەیمانی» لە ھەژماری توییتێرەکەی ڕوو لە «دۆناڵد ترەمپ» نووسی: کەس تۆ لە بەر شەھید کردنی «شەھید سولەیمانی» وەک پاڵەوان چاو لێ ناکات.\nلەم پەیامەدا ھاتووە: جەنابی ترەمپ، تۆ بەو ھیوا پوچەڵە کە وەک پاڵەوانێک چاوت لێ بکەن باوکی منت شەھید کرد، لە کاتێکدا کە باوکم ژەنراڵێک بوو کە بەو پەڕی سەرکەوتووییەوە شەڕی دژی داعش و ئەلقاعیدە ڕابەرایەتی کرد. بەڵام تۆ لە بەرامبەردا، بەزیوو تەریک کەوتەو تێک شکاوی. کەس وەک پاڵەوانێک چاوت لێ ناکات، بەڵکو وەکو کەسێک چاوت لێ دەکەن کە پاشماوەی ژیانی لە ترسی دوژمنەکانی بە کولەمەرگی دەداتە سەر.\nجێگای ئاماژەیە «موحەممەد جەواد زەریف» وەزیری دەرەوەی ئێرانیش ئەم پەیامەی «زەینەب سولەیمانی»ی لە ھەژماری توییتێرەکەی خۆی دا بڵاو کردووەتەوەو ئەوەشی لێ زیاد کردووە کە: سەردار سولەیمانی دەدرەوشێتەوە، بەڵام «ترەمپ» فڕێ دەدرێتە زبڵدانی مێژووەوە.


عەلمانیەت و ئایین و كۆمەڵی مۆدرێن\nعەلمانیەت لە رۆژهەڵاتی ناوەڕاستدا، لەسەردەستی رژێمە بەناو نەتەوەییەكان، كە لە راستیدا فەرمانڕەوایی دكتاتۆری و تاكحزبی و رێگر لە گەشەكردنی ئەو كۆمەڵانە بە شێوەیەكی سروشتی رووەو دیموكراسی بوون، نەك هەر ناوەرۆكێكی عەلمانییانەی نەبووە، بەڵكو بووە بە پرۆسەیەكی دژەئایینی و سیمای زۆر ناشیرینكراوە.\nبە داخەوە ئەوەی سیمای عەلمانیەتی لەو وڵاتانەدا ناشیرینتر كردووە، هێزە ئیسلامییە سیاسییەكانن، كە هەندێكیان لە تێنەگەیشتن لە ناوەرۆكی عەلمانییەتەوە ئەم كارەیان كردووە، هەندێكیدیكەیان بە ئەنقەست لە عەلمانیەت چوونەتە سەنگەرەوە، تا عەلمانیەت لای موسڵمانان بكەن بە كاڵایەكی رۆژئاوایی و وەك بەرهەمی دنیای كافران بە موسڵمانانی بفرۆشنەوە.\nعەلمانیەت لەسەردەمی مۆدرێنەدا بە تو‌ندی گرێدراوە بە فرەیی\n(پلورالیزم)ەوە. ئیسلامییە سیاسییەكان بڕوایان بەفرەیی نییە، بۆیە نایانەوێ خەڵك لەو راستییە تێبگەن كە عەلمانییەت واتە پلورالیزمی ئایینی. ئەو كەشەی كە عەلمانییەت بۆ ئایینەكانی دەڕەخسێنێ، هەمان كەشی سروشتی ئەو كۆمەڵانەیە كە فرە ئایینن و خەڵكەكەیان بەسەر چەند گروپێكی ئایینی جۆراوجۆردا دابەشبوون و هەر گروپێك بڕوای بە ئایینەكەی خۆی هەیە، بەبێ ئەوەی ئایینەكەی خۆی بەسەر ئەو گروپانەیتردا بسەپێنێ.\nرژێمە دكتاتۆرەكانی رۆژهەڵاتی ناوەڕاست بۆ ئەوەی رێگە لە گروپە ئایینییە جیاجیاكان بگرن خۆیان بە عەلمانی بە خەڵك دەناساند، بەبێ ئەوەی سەرەتاییترین شێوەی عەلمانیەتیان جێبەجێ كردبێ، لەم بانگەشەكردنەشدا هێزە ئیسلامییە سیاسییەكان هاوڕابوون و ئەوانیش بۆ بەرژەوەندیی خۆیان ئەو رژێمانەیان بە عەلمانی ناوزەد دەكرد، بۆیە كە بەهاری عەرەب دژ بە رژێمە دكتاتۆرەكان دەستی پێكرد و چەند رژێمێكی دكتاتۆری عەرەبی رووخان، ئیسلامییە سیاسییەكان لەهەڵلایانداو گوتیان سەردەم سەردەمی بەسەرچوونی عەلمانیەت و هاتنە پێشی ئیسلامییەكانە.\nئیسلامییە سیاسییەكان راست دەكەن، دوای ماوەیەكی زۆری سەركوتكردن، هاتنەپێش، بەڵام ئەگەر دەیانەوێ پاشەكشێ نەكەن، دەبێ ئەوانیش سەركوتكەر نەبن، ئەگەر خۆیان بە دڵسۆزی ئیسلام بزانن، دەبێ سڵ لەوە نەكەنەوە كە هەڵەی خۆیان لەبارەی عەلمانیەت راست بكەنەوە و هەوادارانی خۆیان تێبگەیەنن كە عەلمانیەت دژی ئیسلام و دژی هیچ دینێك نییە، بگرە ئەوە ئایینەكانن، كە لە سایەی عەلمانیەت ئازادیی زیاتریان هەیە و خەڵك لەسەر بڕوابوون بە ئایینێكی دیاریكراو سەركوت ناكرێن.\nلە كۆمەڵی مۆدرێندا مرۆڤ تەنیا دەستی بە تەكنەلۆجیای پێشكەوتوو رانەگەیشتووە، بەڵكو لەپاڵ بەكارهێنانی كۆمپیوتەر، ئینتەرنێت و مۆبایلدا، هاوكات دەبێ سیستمی بەهاكانی كۆمەڵیش گۆڕانكارییان بەسەردابێت. مرۆڤ ناتوانێ بە هەمان سیستمی بەهاكانی پێش مۆدرێنێتەوە لە سایەی رۆژگاری مۆدرێنێتەدا بژی. لە كۆمەڵی مۆدرێندا مرۆڤ دەتوانێ بیركردنەوەو بژاری جیاوازی هەبێت. لەسایەی مۆدرێنێتەدا مرۆڤ هەست بەبەرپرسیارێتی بەرانبەر بە مرۆڤ، بەرانبەر بە گروپە جیاوازەكان، بەرانبەر بە ئایینە جیا جیاكان دەكا.\nلە سایەی مۆدرێنێتەدا ئایدیۆلۆجیا ناتوانێ هەژمونی هەبێت. ئەوە ئایدیۆلۆجیایە كە هانی هێزە ئیسلامییە سیاسییەكان دەدات كە پڕوپاگەندەی ئەوە بڵاوبكەنەوە كە پیرۆزییە ئایینییەكان مەترسییان لەسەرە.\nراستییەكەی لە سایەی عەلمانیەت و كۆمەڵی مۆدرێندا، كە هاوكاتە لەگەڵ بوونی سیستمێكی دیموكرات، یان چوونی كۆمەڵ رووەو چەسپاندنی دیموكراسی ، سەرجەم ئایینەكان دوبوژێنەوە، لەو رووەوە كە مرۆڤە ئاییندارەكان ئازادن لە پەرستشی ئایینی خۆیاندا. ئازادن لە مومارەسەكردنی سروتە ئایینییەكانی خۆیاندا، بۆیە بوونی مەترسی لەسەر پیرۆزییە ئایینییەكان، درۆیەكی سیاسیی ئیسلامییە سیاسییەكانەو هیچتر.


وەزارەتی پلاندانان: له 50%ی خه‌رجكردنی پاره‌ی پڕۆژه‌كان له‌كابینه‌ی نۆدا بۆ سلێمانی‌و هه‌ڵه‌بجه بووه\nوه‌زاره‌تی پلاندانانی حكومه‌تی هه‌رێمی كوردستان له‌باره‌ی شێوازو رێژه‌ی دابه‌شكردنی بودجه‌ی پڕۆژه‌كانی هه‌رێمی كوردستان رونكردنه‌وه‌یه‌كی بڵاوكرده‌وه.\nئاوێنه: له‌رونكردنه‌وه‌كه‌یدا وه‌زاره‌تی پلاندانان ده‌ڵێت، وەزارەتی پلاندانان بۆ دابەشكردنی بودجەی پرۆژەكان بەشێوازی 57% بە 43% بووە، بەشێوەیەك كە 34% بۆ هەولێر، 23% بۆ دهۆك، %43 بۆ سلێمانی‌و لەم كابینەیە پشكی هەڵەبجە لە 2% كرایە 3%..\nپلاندانان ئاماژه بۆ ئه‌وه ده‌كات كه لەسەرەتای دەستبەكاربونی كابینەی نۆیەمی حكومەتی هەرێم وەتاكو ئێستا بڕی 366,749,000,000 (سێسەدو شەشت‌و شەش ملیارو حەوت سەدو چل‌و نۆ ملیۆن دینار) بۆ پرۆژەكان سەرف كراوەو لەو بڕەش 50% ـی بۆ پارێزگای سلێمانی‌و هەڵەبجە بووە.\nڕونكردنەوەیەك لەوەزارەتی پلاندانانی حكوومەتی هەرێمی كوردستانەوە:


کوردیپێدیا - ماجید خەڵەف\n✌ ماجید خەڵەف - هۆگر شەدادی | پۆل: شەهیدان | زمانی بابەت: 🏳 کوردیی ناوەڕاست\nناوی ڕێکخراوەیی: هۆگر شەدادی\nناو و پاشناو: ماجید خەڵەف\nشوێنی لە دایکبوون: شەدادی _حەسەکە\n1. 👁 Macid Xilef\n2. 👁 ماجد خلف\n➕ ئەم بابەتە لەلایەن: (سەریاس ئەحمەد)ەوە لە: Apr 25 2017 5:33PM تۆمارکراوە\n👁 ئەم بابەتە 5,334 جار بینراوە\n📷 فایلی وێنە 1.0.1 204 KB Apr 25 2017 5:34PM سەریاس ئەحمەد